Heber 9 | Alkitab TOBA\n← Heber 10\nHeber 8 →\nAugust 14, 2008 · 19:00\n9:1 Asa adong do nian nang di na parjolo i angka uhum ni parhaladoon, ro di joro na marrumang tano on.\n9:2 Ai dipauli do inganan jolojolo i; di bagasan i do: Parpalitoan i ro di meja dohot roti na marhadohoan; i do na margoar: Na badia.\n9:3 Alai di pudi ni rimberimbe paduahon i do inganan na margoar: Na badia situtu.\n9:4 Disi do langgatan pardaupaan sere dohot poti parpadanan, na nilampisan saluhut dohot sere, dibagasanna do guriguri sere na marisi manna i dohot tungkot ni si Aron na martumbur i, ro di batu panuratan padan i;\n9:5 jala di atasna Kerubim di hasangapon, na mangalinggomi langkop pardengganan i. Ndang tarhatahon i saonari sadasada.\n9:6 Dung songon i dipauli, gabe manongtong ma bongot angka malim tu bagasan inganan jolojolo i, mangulahon parhaladoon i.\n9:7 Alai tubagasan na paduahon i, holan sintua ni malim i do, sahali sataon, jala ndang tarbahen so mantat mudar, sipelehononna ala ni dirina dohot ala ni dosa haotoon ni bangso i.\n9:8 Marhitehite i do dipatuduhon Tondi Parbadia i, paboa na so dipapatar dope dalan tu na badia i, saleleng hot dope joro na parjolo i:\n9:9 Tudutudu tu tingki on nuaeng; ai dipelehon do disi silehonlehon dohot pelean, angka na so tuk pasonangkon situtu panggora ni roha ni na marhalado i.\n9:10 Angka sipanganon dohot siinumon ro di ragam ni pandidion sambing do i, hatigoran ni sibuk, angka na pinatikkonna, paima ro arina patingkoshon.\n9:11 Alai ro do Kristus; Ibana do sintua ni malim ni angka parulian na naeng ro i. Jala na sahali i do dibongoti na sun badia i, marhite sian joro na umbalga jala na mauliutus na so pinauli ni tangan, na so sian panompaon on;\n9:12 ndada marhitehite mudar ni angka hambing randuk manang anak ni lombu, tung marhitehite mudarna sandiri, gabe dipatupa haluaon salelenglelengna.\n9:13 Ai gari mudar ni hambing randuk dohot jonggi dohot lombu, naung diparsiragongi, dipistikkon tu angka na ramun, mangkorhon haiason ni sibuk:\n9:14 Nda lam tumangkas ma mudar ni Kristus i paiashon rohamuna sian angka ulaon hamatean, laho mangoloi Debata Siparngolu i; ai dipelehon do dirina so marlindang tu Debata, marhitehite Tondi na manongtong i!\n9:15 Jadi ala ni on, umbahen na gabe pangulu di padan (testament) na imbaru Ibana: Asa dijalo angka na tarjou i bagabaga i, i ma siteanon na so olo muba i; dung jolo adong na mate, laho pasaehon angka pangalaosion, uju di padan na parjolo i.\n9:16 Ai anggo adong padan testament, ingkon tandap mate sibahen testament i.\n9:17 Ai dung pe mate halak i, asa hot testament i; ai nda tung margogo i, saleleng mangolu dope na mambahensa.\n9:18 Ai nang padan na parjolo i, marhitehite mudar do i dipasahat.\n9:19 Ai dung dihatahon si Musa tu sandok natorop i nasa tona mangihuthon patik i, dibuat ma mudar ni anak ni lombu dohot hambing randuk mardongan aek, hapas na rara dohot limut isop, dipispisi ma pustaha i sandiri ro di sandok natorop i.\n9:20 Huhut ma didok: “On ma mudar ni padan na niaturhon ni Debata di hamu!”\n9:21 Laos songon i ma dipispishon mudar i tu joro i dohot tu saluhut ulaula na badia i.\n9:22 Jala hira saluhutna do diurasi marhitehite mudar mangihuthon patik i; jala holan marhitehite na mandurushon mudar tulus hasesaan.\n9:23 Asa ingkon songon i do diurasi na tiniru sian na di banua ginjang i; alai na di banua ginjang i hian, marhite sian pelean na ummangat do!\n9:24 Ai ndada bongot Kristus tubagasan na badia na pinauli ni tangan, gombaran ni na sintong i; tung tu bagasan banua ginjang sandiri do, laho patuduhon dirina nuaeng di adopan ni Debata, humongkop hita.\n9:25 Ndada laho mamelehon dirina jotjot, songon sintua ni malim i, na mambongoti na badia i jojor taon marhitehite mudar ni na leban.\n9:26 Aut i, ingkon jotjot ma Ibana marsitaonon, olat ni haoojak ni hasiangan on. Alai sahali do gabe patar Ibana di ujung ni angka ari on, laho pasohothon dosa i, binahen ni na pinelehonna i dirina.\n9:27 Songon na ampe tu jolma: Mate sahali, dung i uhum i;\n9:28 songon i do nang Kristus, naung sahali dipasahat, laho mamorsan dosa ni natorop i; alai paduahalihon ndada ala ni dosa, tarida ma Ibana disi, mantat haluaon di angka na paipaimahon Ibana.


II Musa 40 | Alkitab TOBA\n← III Musa 1\nII Musa 39 →\n40:1 Dung i ro ma hata ni Jahowa tu si Musa, songon on:\n40:2 Di artia bulan sipahasada ingkon pajongjongonmu inganan na badia, undungundung parluhutan i.\n40:3 Ingkon bahenonmu tu bagasan ni poti panindangion i, jala hungkupanmu poti i dohot rimberimbe.\n40:4 Ingkon boanonmu huhut meja i tu bagasan, jala patordingonmu sipatordingon hian di atasna; boanonmu huhut parpalitoan i tu bagasan jala pasangonmu angka palitona.\n40:5 Ingkon pajongjongonmu huhut langgatan pardaupaan sian sere di adopan ni poti panindangion i, jala tipak gantungonmu rimberimbe tutup ni pintu ni inganan na badia i.\n40:6 Alai anggo langgatan pamelean ni pelean situtungon ingkon pajongjongonmu do di jolo pintu ni inganan na badia i, undungundung parluhutan i.\n40:7 Ia tong parburian i ingkon pajongjongonmu do di holangholang ni undungundung parluhutan i dohot langgatan i, laos bahenonmu aek tu bagasan.\n40:8 Dung i pajongjongonmu ma rimberimbe ni alaman i humaliang, gantungonmu dohot rimberimbe tutup ni bahal ni alaman i.\n40:9 Dung i buatonmu ma miak pamiahion i jala miakkon tu inganan na badia i dohot tu sude ugasan na di bagasanna i, jala urasonmu do i ro di sude ulaulana, asa gabe na badia angka i.\n40:10 Ingkon miahanmu dohot langgatan pamelean ni pelean situtungon ro di sude ulaulana, jala urasonmu langgatan i, asa langgatan i gabe na badia sahali.\n40:11 Ingkon miahanmu dohot tong parburian i ro di ojahanna jala urasonmu do i.\n40:12 Dung i boanonmu ma Aron dohot angka anakna i ro jumonok tu pintu ni undungundung parluhutan i, jala didionmu nasida dohot aek.\n40:13 Dung i solukkononmu ma tu Aron angka pangkean na badia i, jala miahanmu ibana, jala urasonmu, asa ibana mangaradoti hamalimon di Ahu.\n40:14 Boanonmu huhut angka anakna ro jumonok, jala solukkononmu tu nasida angka baju na marhadohoan.\n40:15 Laos miahanmu ma dohot nasida, songon na miniahanmu amanasida i, asa nasida mangaradoti hamalimon di Ahu; ia pamiahion na tu nasida i ingkon manjadi tanda hamalimon do i salelenglelengna ro di pinomparnasida sogot.\n40:16 Jadi dipatupa si Musa ma sude songon na tinonahon ni Jahowa tu ibana songon i do dibahen.\n40:17 Saut ma di artia bulan sipahasada paduataonhon dung ruar sian Misir dipajongjong nasida inganan na badia i.\n40:18 Jadi dung dipajongjong Musa sandiri inganan na badia i, dibahen dohot angka ojahanna jala dipamasuk tusi angka papanna, dibahen muse ransangransangna jala dipajongjong angka tiangna.\n40:19 Jala dipaherbang angka rimberimbe ni undungundung i tu atas inganan na badia i, jala dipeakkon tutup ni undungundung i tu atasna, songon na tinonahon ni Jahowa tu si Musa.\n40:20 Dung i dibuat ma lei panindangion i jala dipeakkon tu bagasan poti i, disurukkon ma dohot haluhalu i tu poti i dibahen muse ma langkop pardengganan i tu atas ni poti i.\n40:21 Dung i diboan ma poti i tu bagasan inganan na badia i jala digantungkon rimberimbe i bahen tutup ni poti panindangion i, songon na tinonahon ni Jahowa tu Musa.\n40:22 Dung i dipajongjong ma meja i tu bagasan undungundung parluhutan i di lambung inganan na badia i tungkan utara di balian ni rimberimbe i.\n40:23 Jala dipatording di atasna sipatordingon hian, i ma sagusagu di adopan ni Jahowa, songon na tinonahon ni Jahowa tu Musa.\n40:24 Dipajongjong ma dohot parpalitoan i tu bagasan undungundung na badia i tondong ni meja i di lambung inganan na badia i tungkan dangsina.\n40:25 Dipagalak ma dohot angka palito i di adopan ni Jahowa, songon na tinonahon ni Jahowa hian tu Musa.\n40:26 Dipajongjong muse ma langgatan sere i tu bagasan undungundung parluhutan i di jolo ni rimberimbe i.\n40:27 Jala di tutung di atasna daupa na hushus marragamragam songon na tinonahon ni Jahowa hian tu Musa.\n40:28 Digantungkon ma dohot rimberimbe tutup ni pintu laho tu inganan na badia i.\n40:29 Alai anggo langgatan pamelean ni pelean situtungon dipajongjong do i di pintu haroroan tu inganan na badia i, undungundung parluhutan i, jala dipelehon di atasna pelean situtungon dohot pelean sipanganon, songon na tinonahon ni Jahowa hian tu si Musa.\n40:30 Dipajongjong dohot tong parburian i di holangholang ni undungundung parluhutan i dohot langgatan i, laos dibahen tusi aek parburian.\n40:31 Asa laos aek sian i buaton ni si Musa. Si Aron dohot angka anakna i mamburi tangannasida dohot patnasida.\n40:32 Molo masuk nasida tu bagasan undungundung parluhutan i, jala molo ro nasida jumonok tu langgatan i, ingkon jolo marburi nasida, songon na tinonahon ni Jahowa hian tu si Musa.\n40:33 Dipajongjong muse ma rimberimbe ni alaman i humaliang inganan na badia i dohot langgatan i, jala digantungkon rimberimbe tutup ni bahal ni alaman i. Jadi sun ma sandok ulaon i dipasidung si Musa.\n40:34 Dung i ro ma ombun i manghungkupi undungundung parluhutan i, jala hamuliaon ni Jahowa manggohi inganan na badia i.\n40:35 Pola ndang tarbahen si Musa laho bongot tu bagasan undungundung parluhutan i, ai sai mangulon do ombun i di atasna, jala hamuliaon ni Jahowa manggohi inganan na badia i.\n40:36 Molo tung manaek ombun i sian atas inganan na badia i, borhat ma halak Israel i mardalan, manulus sandok dalannasida i.\n40:37 Alai molo so manaek ombun i, ndang borhat nasida, sahat ro di ari hananaekna i.\n40:38 Ai sai di atas ni inganan na badia i ombun ni Jahowa ia arian jala api do di atasna ia bornginna i dipaidaida sandok pinompar ni Israel di sude dalannasida i.


Jeremia 49 | Alkitab TOBA\n← Jeremia 50\nJeremia 48 →\nAugust 17, 2008 · 13:41\n49:1 Dompak halak Amon. Songon on do hata ni Jahowa: Ndang adong huroha anak di Israel, manang sitean ibana? Boasa tung Milkom manean Gad jala bangsona maringan di angka hutana?\n49:2 Dibahen i ida ma, na ro do angka ari sogot, ninna Jahowa, ahu ma patubegehon dompak Rabba ni halak Amon suraksurak hamusuon, ingkon gabe timbunan batu huta i, jala masoksok angka hutana pagaran di bagasan api, jala ingkon Israel manean angka naung manean ibana na jolo, ninna Jahowa.\n49:3 Mangandungi ma ho, ale Hesbon, ai nunga pansing Ai! Mangangguhi ma, hamu ale angka boru Rabba, alithon ma ulos tangki! Mangandungi ma hamu huhut marlojonglojong di holangholang ni angka parik, ai ingkon mardalan tu habuangan do Milkom, angka malimna rap dohot angka indukna.\n49:4 Boasa manenganengahon angka rura i ho? Mangalantap ma ruram dibahen mudar, ho ale boru na marbalik, na marhaposan tu angka artana, nimmu do: Ise ma na hum jumonok tu ahu?\n49:5 Ida ma, ahu parohon tu ho hasonggoton, ninna Tuhan i, Jahowa Zebaot, sian saluhut angka hombar balokmu, jala ingkon onjarhononhon hamu ganup tu jolona, jala ndang adong manang ise na papunguhon na maporus i.\n49:6 Alai dung salpu songon i, ahu ma manogihon mulak angka na tarbuang sian halak Amon, ninna Jahowa.\n49:7 Dompak Edom. Songon on do hata ni Jahowa Zebaot: Ndang adong be huroha hapistaran di Teman? Nunga mago huroha tahi sian halak parroha angka na pistar? Nunga pesan huroha hapistarannasida?\n49:8 Maporus ma hamu, lumindak tu pudi, monjap ma hamu maringan tu liang, hamu ale isi ni Dedan, ai hapipidom ni si Esau paroonku tu ibana, ai nunga jumpang tingki partubolanku tu ibana.\n49:9 Molo ro halak siputik parbue ni anggur tu ho, ndang tagamon tebahononnasida angka sijomputon; molo ro angka panangko borngin, agohononnasida ma na singkop di nasida.\n49:10 Ai anggo ahu, nunga hupasalang Esau, nunga hupapatar angka parsitabunianna, ndang be tarbahensa manabunihon dirina. Nunga pidom pinomparna ro di hahaanggina dohot hombar balokna, jala ndang be disi ibana.\n49:11 Tadingkon ma anakmu angka na tading di lampin, asa ahu pangoluhon nasida, jala marhaposan tu ahu do parompuan angka na mangkabaluhon ho.\n49:12 Ai songon on do hata ni Jahowa: Ida ma, halak na so tama hian nian minum sian panginumani, ingkon inumonna sian i, tung tarbahen ma lias ia ho? Ndang tarbahen lias ho, ingkon inumonmu sian i.\n49:13 Ai nunga pola marmangmang ahu tu diringku, ninna Jahowa, ingkon gabe tarulang, gabe sirehereheon, gabe halongonan, gabe sipapulaspulason do Bosra, jala saluhut hutana, ingkon gabe halongonan salelenglelengna.\n49:14 Nunga hubege sada barita sian Jahowa, jala nunga disuru suruanna sahalak tu tongatonga ni angka bangso parbegu martingting: Santi balatuk ma hamu martahop dompak nasida, jala borhat ma hamu tu tongtangan!\n49:15 Ai ida ma, marmetmet ma ho bahenonku di tongatonga ni angka bangso parbegu, marlea di tongatonga ni manisia!\n49:16 Hasogiron binahenmi do paotooto ho, jungkat ni roham, ho ale na maringan di liang ni dolok batu, na sangkot di buntulbuntul ni robean! Tung sura pe dipatimbo ho asarmu songon pidong raja wali, ingkon onjarhononku do ho sian i, ninna Jahowa.\n49:17 Ingkon gabe halongonan do Edom, ganup na mamolus sian i ingkon tarsonggot do marnidasa, jala mangarehe ala ni saluhut jeana.\n49:18 Suang songon uju di harorongrong ni Sodom dohot Gumora, nang angka hombar balokna, ninna Jahowa, songon i ndang maringan di Edom jolma nanggo sada, manang marmalam disi manisia.\n49:19 Ida ma, nangkok do ibana songon singa sian tobing ni Jordan tu inganan na ganting, ai tompuhononku ma mangalele ibana sian i jala ise ulaning dolidoli na pinillit, sipampeongku mangalo nasida? Ai tung ise ma songon ahu? Jala tung ise ma mangalualuhon ahu? Jala tung ise parmahan i na manahan jongjong di jolongku?\n49:20 Dibahen i tangihon hamu ma sangkap ni Jahowa, naung sinangkapna taringot tu Edom, dohot angka pingkiranna, naung piningkiranna taringot tu isi ni Teman: Tongon do, ingkon toltolan ni halak nasida, birubiru angka na gale i, pola tung marseto jampalan mida nasida.\n49:21 Sian soara ni pardoburnasida pola humuntal tano on; tarbege do soara angguhanggukna tolhas ro di laut arung.\n49:22 Ida ma, manaek do ibana songon pidong raja wali jala habang, jala dipahembang habongna di atas Bosra; jadi songon roha ni parompuan na mangae posoposona roha ni angka ulubalang di Edom sadarina i.\n49:23 Dompak Damaskus. Tarurak ma Hamat dohot Arpad, ai nunga dibege barita hamagoan; malala ateatenasida, hagodoron masa martopihon laut, ndang tarbahen be marsonangsonang.\n49:24 Nunga mandate Damaskus, nunga pola lumindak laho maporus, angka dotdot nasida, hagogotan dohot parsahiton niaena, songon parompuan na mangae posoposona.\n49:25 Beha, nda nunga tinadingkon huta na tarbarita i, huta hasoloan ni rohangku?\n49:26 Dibahen i marragean ma angka dolidoli isina i di angka alamanna, jala saluhut baoa sialo musu siap sadarina i, ninna Jahowa Zebaot.\n49:27 Ahu tahe pagalakkon sada api di parik ni Damaskus, gabe suda panganonna angka bagas bolon ni si Benhadad.\n49:28 Dompak Kedar dohot dompak angka harajaon sian Hazor, angka na pinapatu ni si Nebukadnesar, raja sian Babel. Songon on do hata ni Jahowa: Borhat ma hamu nangkok dompak Kedar, jala pansingkon hamu ma angka anak di habinsaran!\n49:29 Ingkon rampasonna angka undungundung dohot punguannasida, angka rimberimbenasida ro di saluhut parhohas dohot untonasida laumonna di nasida; jala surakkononna tu nasida: Hagodoron humaliang!\n49:30 Maporus ma hamu, haru hatop ma hamu marlojongi, monjap ma hamu maringan tu angka liang, hamu ale isi ni Hazor, ninna Jahowa; ai nunga padalan tahi si Nebukadnesar, raja sian Babel, dompak hamu, nunga pola sada tahina dompak hamu.\n49:31 Borhat ma hamu nangkok dompak sada bangso na marsonangsonang jala na nalom roha maringan, ninna Jahowa, ndang marharbangan manang marransang, pinjil ingananna.\n49:32 Ingkon gabe tabantaban ia untonasida jala hinadeak ni punguan dorbia di nasida gabe rampason, jala ahu paserakkon nasida tu saluhut desa, nasida angka na marjambulan, jala sian na humaliang ahu parohon hamagoan tu nasida, ninna Jahowa.\n49:33 Jala Hazor ingkon gabe parasaran ni ulok naga, gabe halongonan ro di salelenglelengna. Ndang be maringan disi jolma nanggo sada, jala ndang be marmalam disi manisia.\n49:34 On do hata ni Jahowa na ro tu panurirang Jeremia taringot tu Elam di mula ni harajaon ni si Sedekia, raja sian Juda, ninna do:\n49:35 Songon on do hata ni Jahowa Zebaot: Ida ma, ahu ma mamonggolhon sior ni Elam, situan ni hagogoonnasida.\n49:36 Jala ahu parohon dompak Elam na opat paranginan sian na opat desa ni langit, jala ahu paserakkon nasida tu na opat paranginan i, jala ndang adong bangso na so hasahatan ni halak angka na maporus sian Elam.\n49:37 Jala ahu manggodori roha ni halak Elam maradophon musunasida dohot maradophon angka na tumahi hosanasida, jala ahu parohon tu nasida hamagoan, parpiarpiar ni rimashu, ninna Jahowa, jala ahu paborhathon podang sian pudinasida, paima sun siap nasida hubahen.\n49:38 Jala ahu patindang habangsangku di Elam, jala ahu pasiaphon sian i raja dohot angka induk, ninna Jahowa.\n49:39 Alai anggo di ujung ni angka ari, mulak ma togihononku angka na tarbuang sian Elam ninna Jahowa.


25 Andung-andung | Alkitab TOBA\nCategory Archives: 25 Andung-andung\nAugust 17, 2008 · 13:37\n1:1 Langami marpangisi, ale huta na rame na sai laon! Tung gabe tudoshon na mabalu do na timbul hian di tongatonga ni angka bangso parbegu, tung gabe mangalehon seoa do hape ibana na manggomgomi angka luat na sai laon.\n1:2 Tung mandatdati tumatangis do hape ibana manipat borngin, jala sai mabakbak iluiluna sian hurumna; ndang adong nanggo sahalak sian saluhut haholonganna na sai laon na mangapuli ibana. Tung saluhut pedanna marbalik dompak ibana gabe musuna do nasida.\n1:3 Tarbuang do ia Juda binahen ni pangarupaon dohot binahen ni hinaparir ni parhatobanan. Maringan do ibana di tongatonga ni angka bangso parbegu, ndang adong jumpangsa hasonangan. Saluhut halak pangalele di ibana laos manangkup ibana di angka hagogotan.\n1:4 Tarulang do angka dalan laho tu Sion ala so adong be na ro marari raya. Saluhut harbanganna maloha do; angka malimna marhosa godang, marsak be do angka namarbaju disi, tung margudompong do anggo ibana sandiri.\n1:5 Ia alona lam marbungaran do, marantu ia musuna, ai Jahowa do pajimput nasida ala ni hinadeak ni hajahatonna; angka anakkonna mardalan tu habuangan di jolo ni musu.\n1:6 Nunga pesan sian boru Sion sandok hamuliaonna, ia indukna tudoshon ursa do angka na so jumpangan jampalan; mardalan do nasida maradu mandate nilotongan ni halak pangalele.\n1:7 Uju di angka ari pardangolanna dohot paraotaotanna, tarsingot ma Jerusalem di saluhut hamuliaonna, olat ni angka ari na robi. Uju marragean bangsona marhitehite tangan ni musu jala ndang adong pangurupi di ibana, diida angka musu ma ibana, laos dieleselesi ala ni hapipidomna.\n1:8 Mardosa godang do Jerusalem, ala ni do gabe marbiasbias halak mida ibana. Luhut halak na pasangaphon ibana na jolo marro ni lea mida ibana ala naung niidana hailaonna. Alai marhosa godang ma anggo ibana, laos dipadao matana.\n1:9 Lohot di rambu ni ulosna do tahe haramunonna; ndang disarihon hian pangapudian sogot, gabe tau halongangan do surutna; ndang adong nanggo sahalak na mangapul ibana. Sai tatap ma, ale Jahowa, pardangolanki, ai mangastaasta do musu i.\n1:10 Nunga pola dipahembang musu i tanganna di atas ni saluhut arta hasoloan ni rohana, ai nunga pola diida ibana ro angka parbegu bongot tu habadiaonna naung tinonahonmi nian taringot tusi: Na so tupa masuk nasida saor tu luhutanmi.\n1:11 Sandok bangsona i marhosa godang mangalului sipanganon; tung dilehon nasida do arta hasudungan ni rohana tumuhor sipanganon asa mangudut hosana nian. Ida ma, ale Jahowa, jala tatap, ai nunga tung marlea ahu.\n1:12 Tung so pardulimuna hape, sude hamu ale angka na umbolus dalan i! Tatap jala bereng hamu manang tung adong ma tudosan ni parniahapan na mangonai tu ahu, na pinajepol ni Jahowa ahu di ari parpiarpiar ni rimasna.\n1:13 Ibana tahe mandabu api sian banua ginjang manginona tu holiholingku patundukkonsa; ibana manaon jorgong di pathu, ibana paundar ahu tu pudi; ibana mambahen ahu marhinamago, marsipal manipat ari.\n1:14 Tanganna sandiri tahe mangarahuti auga ni hajahatonku, angka na pasebut pampe tu tangkuhukku; ibana mangaropuhi gogongku. Nunga dipasahat Tuhan i ahu tu bagasan tangan ni angka na so tardopang ahu.\n1:15 Nunga diluntakluntak Tuhan i luhut halak angka na marhuaso di tongatonganami; dipaluhut do sada luhutan dompak ahu laho mangaropuhi angka dolidolingku. Nunga tutu diluntak Tuhan i pangilangan di boru Juda namarbaju i.\n1:16 Ala ni luhutna i sai tumatangis ahu, sai mabakbak do aek ni matangku, ai holang do sian ahu sipangapul na pasabam rohangku. Nunga tung pidom angka anakku, ai mambahen gogo do musu i.\n1:17 Pola do nian dipaherbang Sion tanganna, alai ndang adong na mangapul ibana. Nunga pola marhara Jahowa di musu ni Jakkob humaliang ibana, umbahen gabe biasbias Jerusalem di tongatonganasida.\n1:18 Na bonar do tutu Jahowa, ai na manggunjal do ahu dompak hatana. Sai tangihon ma i, sude hamu ale angka bangso, jala bereng hamu parniahapanki! Tarboan tu habuangan do angka namarbaju dohot dolidoli di ahu.\n1:19 Sai hupajoujou do nian angka alealengku, hape diansi nasida do ahu. Monding do angka malim dohot sintua na pature ahu di bagasan huta uju mandiori sipanganon di ibana be do nasida, asa mangudut hosanasida nian.\n1:20 Iale Jahowa, sai tatap ma hagogotanki, pola gunsang butuhangku jala dibaling ateatengku di bagasan ahu. Ala manggunturi situtu ahu gabe punu ahu dibahen podang sian ruar, dibahen hamatean di bagasan jabu.\n1:21 Dibege nasida do nian ahu morongorong, alai ndang adong na mangapul ahu. Saluhut musungku nian umbege hinamagongku, hape ditillahon do. Alai ho do mambahensa; paroonmu do sogot ari na nilumbahonmi hian, asa doshon ahu nasida.\n1:22 Sai sahat tu jolom ma saluhut hajahatonasida i, jala bahen ma tu nasida songon na binahenmi tu ahu ala ni saluhut pangalaosingku; ai tung na godang do hoihoingku, jala mandate do rohangku.\nFiled under 1 Padan Na Robi, 25 Andung-andung\nTagged as Andung-andung\n3:1 Ahu ma apala baoa panginonaan ni pardangolan binahen ni linsinglinsing ni rimasna.\n3:2 Nunga ditogu jala diadu ibana ahu tu haholoman, ndada tu hatiuron.\n3:3 Holan ahu do na tinuju ni tanganna gonop ari.\n3:4 Nunga merus sibukku dohot sisikku dibahen ibana, jala maropuk angka holiholingku dibahen.\n3:5 Nunga dipagukguk humaliang ahu rasun dohot hangaluton.\n3:6 Nunga dipahundul ibana ahu tu bagasan haholoman songon halak naung mate di na robi.\n3:7 Nunga ditungkum ibana ahu humaliang, gabe ndang tarbahen ahu ruar, dipaborat do rantengku sian tombaga.\n3:8 Tung sura mangangguhi ahu manang joujou, ndang tagamon tolhas tangiangki.\n3:9 Nunga dipolpol ibana angka dalanku marhitehite batu na nidakdak, jala dipalegotlegot angka dalanku.\n3:10 Nunga gabe gompul na mangarop ibana di ahu, gabe singa tahe di pangaropan.\n3:11 Nunga dipasimbil angka dalanku jala di parsurage ahu jala dibahen do ahu tarpunjung.\n3:12 Nunga disintak ibana siorna, jala dipatindang ahu hira salamat di sumbia.\n3:13 Nunga disiorhon angka anak ni parnangkatanna masuk tu bagasan piapiangku.\n3:14 Nunga tung gabe sieleseleson ahu di sandok bangsongki, ende alingnasida manipat ari.\n3:15 Nunga dipamahap ibana ahu marhitehite angka na paet, tung dipainumhon tu ahu raru.\n3:16 Nunga ibana mangaropangi angka iponku marhitehite batu loting, jala dihungkupi ahu dohot sirabun.\n3:17 Nunga dipaholang ibana rohangku sian hadameon, gabe lupa ahu di na denggan.\n3:18 Jadi ningku ma: Nunga tung mago nalom dohot arop ni rohangku maradophon Jahowa!\n3:19 Sai ingot ma dangolhon dohot pangaleleon na tu ahu ro di raru dohot rasun!\n3:20 Sai paingotingot ma tutu, asa tung sabam rohangku di bagasan.\n3:21 I ma antong parateatehononku, ala ni do umbahen marpangkirimon ahu.\n3:22 Asiasi ni Jahowa sambing do umbahen so haru sun siap hami, ai ndang marpansohotan asi ni rohana i.\n3:23 Mulak rata do i tahe ganup sogot, godang ma tutu habonaronmu!\n3:24 Jahowa do parjambaranku, ninna tondingku, dibahen i marhaposan tu ibana ma ahu.\n3:25 Pardengganbasa do Jahowa mida angka na marhaposan tu ibana, mida tondi ni na mangalului ibana.\n3:26 Martua ma manang ise na hohom mangkalungunhon hatuaon ni Jahowa.\n3:27 Denggan do di baoa i, molo diusung augana tagan di haposoonna.\n3:28 Punjung ma ibana hundul, jala hohom, molo dung dipampe Tuhan i tu ibana.\n3:29 Denggan nian dibahen pamanganna tu orbuk, anggiat adong sihirimon.\n3:30 Denggan nian ditarehon hurumna tu na mamastap, maradu mahap rohana di haurahon.\n3:31 Ai ndang olo Tuhan i mangambolongkon halak ro di salelenglelengna.\n3:32 Ai ia dung dipajimput manang ise, marpangulahi ma rohana hombar tu godang ni asi ni rohana.\n3:33 Ai ndada sian lomo ni rohana ibana pasipalhon manang mangarsahi jolma manisia.\n3:34 Molo pinajepoljepol luhut angka na tarhurung di tano on.\n3:35 Molo pinapeolpeol uhum tu baoa i di adopan ni na tumimbul.\n3:36 Molo niruparupaan jolma di parsalisianna, tung so tatapon ni Tuhan i ma i?\n3:37 Tung ise ma na guru dokna manjadi, molo so Tuhan i martona?\n3:38 Tung so sian pamangan ni na tumimbul ruar hinamago dohot tua?\n3:39 Boasa sai marmungutmungut i jolma na mangolu i? Dompak dosana ma nian marmungutmungut be.\n3:40 Denggan ma hita mandiordiori angka dalanta jala itasulingkit, jala mulak hita tu Jahowa.\n3:41 Denggan ma itapahehe rohanta rap dohot tanganta tu Debata na di banua ginjang i!\n3:42 Nunga marbalik hami jala manggunturi, umbahen so tarbahen marpangulahi roham.\n3:43 Nunga dilungkuphon ho rimasmu tu hami, jala nunga dilele ho hami, nunga dibunu ho hami ndang maralangalang.\n3:44 Nunga martabuni ho di bagasan ombun, ndang tartondong tangiang.\n3:45 Nunga rapanrapan dohot biasbias hami dibahen ho di tongatonga ni angka bangso.\n3:46 Luhut angka musunami pangangang babana be dompak hami.\n3:47 Hasonggoton dohot godung manjadi jambarnami, tole muse hasiapon dohot hapansingon.\n3:48 Hira batang aek do mabaor sian matangku, ala ni hapansingon ni boru ni bangsongku.\n3:49 Sai mabakbak do iluilu ni matangku, ndang marpansadian, ndang marhasonangan.\n3:50 Paima manatap manonggor Jahowa sian banuaginjang.\n3:51 Matangku paholso rohangku taringot tu saluhut boru ni hutangku.\n3:52 Sai dipaburuburu musungku do ahu songon pidong, soada paralaan.\n3:53 Nunga direndephon nasida ngolungku di bagasan godung, lam ditompashon dope batu tu ahu.\n3:54 Nunga pola disalpui aek ulungku, pola hudok: Tos ma annon hosangki.\n3:55 Jadi hupajoujou ma goarmu, ale Jahowa, sian godung apala na bagas i.\n3:56 Ditangihon ho do soarangku, unang tung padao pinggolmu sian hoihoingki dohot sian angguhanggukki.\n3:57 Jonok do ho di ari uju na joujou ahu tu ho, nimmu do: Unang ho mabiar!\n3:58 Nunga dihasuhuthon ho, ale Tuhan, bada tu tondingku; nunga dipalua ho ngolungku.\n3:59 Nunga diida ho ale Jahowa pangarupaon na tu ahu; sai patingkos ma uhum tu ahu.\n3:60 Nunga diida ho saluhut partubolonnasida, saluhut sangkapnasida dompak ahu.\n3:61 Nunga dibege ho eleselesnasida, ale Jahowa, saluhut tahi ni rohanasida dompak ahu.\n3:62 Pangkuling ni bibir ni angka alongku dohot tubutubu ni rohanasida mangalo ahu manipat ari.\n3:63 Sai tatap ma parhundul dohot parhehenasida; ahu do gabe ende aling di nasida.\n3:64 Baloshon ma tu nasida partubolan, ale Jahowa, hombar tu pambahenan ni tangannasida!\n3:65 Sai lehon ma tu nasida hatangkangon ni roha, jala harom ma jambarnasida!\n3:66 Lele ma nasida di bagasan rimasmu, jala pansingkon nasida sian toru ni langit ni Jahowa!\nAugust 17, 2008 · 13:36\n4:1 Tung gabe marbirong hape sere hian, tung mimbar do hape rupa ni sere palangki mamolin tung marambolongan do hape angka batu ni habadiaon di haroroan ni saluhut alaman!\n4:2 Anak ni Sion angka na marmulia, angka na sobokkon mas timbanganna, tung gabe sobokkon ulaula angka na sian tano do hape jadijadian ni tangan ni panopa.\n4:3 Gari binatang manarehon mundalana laho pasusuhon anakna; muba do hape sogir ni boru ni bangsongku, tudoshon pidong andurian di halongonan.\n4:4 Pola tung lohot dila ni posoposo tu langitlangit ni pamanganna dibahen uas; mangido indahan ia dakdanak hape ndang adong na marsagihon di nasida.\n4:5 Jolma angka na somal manganhon na tabo na sai laon, mate anturaparon nuaeng di angka alaman; jolma angka na pinaompaompa di bagasan surta na jolo, margulu tena nuaeng.\n4:6 Umbalga do antong hajahaton ni boru ni bangsongku sian dosa ni Sodom, i do garina balik di bagasan sangkidop mata, ndang pola lumenduk tanganna dibahen.\n4:7 Sumillaman do indukna na jolo sian batu holing, sumaksak sian susu; rumara do dagingna sia mata intan, tung sisandok do rupana.\n4:8 Alai anggo nuaeng umbirong do rupana sian itom, ndang be ditanda halak ibana di angka alaman; hulingkulingna lohot di holiholina, tung masak do songon hau.\n4:9 Maruntungan do halak angka na mate binahen ni podang, asa halak na mate binahen ni haraparon, angka na mate marsingkor, ala hurangan parbue tano i.\n4:10 Tung tangan ni inaina angka na bonsa roha mangalompa anakkonna sandiri, bahen sipanganonnasida di hapapansing ni boru ni bangsongku.\n4:11 Nunga tung sun hinarimas ni Jahowa, nunga diusehon ibana parpiarpiar ni murukna, jala dipagalak sada api di bagasan Sion, na mansudahon angka ojahanna.\n4:12 Ndang diparhatongon roha ni angka raja ni tano on, ro di isi ni portibi on sudena tahe, tung bongotan ni alo manang musu hape angka bahal ni Jerusalem.\n4:13 Ala ni dosa ni angka panurirangna do antong, ala ni hajahaton ni angka malimna, angka naung mandurushon mudar ni halak partigor di tongatongana.\n4:14 Marbadoatan do nasida songon halak na mapitung di angka alaman, marsapu mudar, tung na so tarjama halak do pangkeannasida i.\n4:15 Pasiding hamu ma, ramun do! Angka dijouhon halak tu nasida. Pasiding! Pasiding! Unang jama hamu nasida. Uju na maporus nasida jala madoado, ninna halak ma di tongatonga ni angka parbegu: Ndang be jadi nasida mangulon disi.\n4:16 Nunga dipaserak bohi ni Jahowa nasida, ndang be tataponna nasida. Ndang pardulinasida angka malim, ndang maralangalang nasida mida angka na tuatua.\n4:17 Jongjong dope nian huta i, sai nolnol matanami mangkasiholi pangurupion di hami nian, hape so marniula. Sai manatapnatap do hami di panatapannami mangkalungunhon sada bangso nian hape so olo manolongi.\n4:18 Sai dihampungi nasida do langkanami, maradu so tarbahen hami mardalan di alamannami. Nunga jonok tahe ajalnami, nunga gok ariarinami, ai nunga ro adamnami.\n4:19 Dumoras do halak na paburuburu hami sian lali na martongatonga langit; sai diburu nasida do hami di atas ni angka dolok, sai diarop do hami di halongonan.\n4:20 Hosa ni igungnami nian, na miniahan ni Jahowa, gari tardapot di bagasan godung nasida, hudok hami do nian taringot tu ibana: Di linggomanna mangolu ma hita di tongatonga ni angka parbegu.\n4:21 Marolopolop ma ho jala marlas ni roha, ale boru Edom, na maringan di tano Us! Taripar do nang tu ho panginumani, ingkon laos mabuk ho jala marsaemara.\n4:22 Nunga salese utangmi, ale boru Sion, ndang be buangkononna ho. Luluhononna ma ianggo hajahatonmu, ale boru Edom, jala papataronna angka dosami.\n5:1 Sai ingot ma, ale Jahowa na manginona tu hami! Sai tatap jala bereng haurahonnami.\n5:2 Partaliannami nunga bali tu halak sileban, angka bagasnami tu halak na pulik marga.\n5:3 Jadi angka na sopot so marama so marina nama hami; inanami hira na mabalu do.\n5:4 Ingkon martuhor nama aek siinumonnami, arga situtu ia sobannami hutuhor hami.\n5:5 Sai dilotongi nasida do tangkuhuknami, mandate pe hami laos so diloas do hami mangulon.\n5:6 Tu Misir husombahon hami tangannami, boti tu Assur, asa pasingkop sipanganon nian.\n5:7 Ompunami nian, angka na so disi be mardosa, hape manginona tu hami do hajahatonnasida i.\n5:8 Hatoban do mangarajai hami, ndang adong na palua hami sian tangannasida i.\n5:9 Pola sumeahon hosanami hami mangalap sipanganonnami maradophon podang di halongonan.\n5:10 Hira purun do sisiknami hinilala binahen ni parpotirpotir ni haraparon.\n5:11 Nunga digogoi nasida angka inaina di Sion, ro di angka namarbaju di bagasan angka huta ni Juda.\n5:12 Nunga targantung angka induk dibahen tangannasida, bohi ni angka na tuatua pe, ndang marsangap diida.\n5:13 Ingkon pausungusung pandudaan angka dolidoli, jala angka dakdanak martinggangan mangusung soban.\n5:14 Angka na tuatua mansohot marpartungkoan, angka dolidoli mansohot marhasapi.\n5:15 Nunga pesan las ni rohanami, panontoronnami nunga hosing gabe arsak ni roha.\n5:16 Nunga peut tumpal sian ulunami. Marjea ma hami ala naung mardosa hami!\n5:17 Ala ni do mandate rohanami, ala ni gabe homur matanami.\n5:18 Mida dolok Sion na tarulang i tahe; tung antuasu hape mardalani disi.\n5:19 Alai anggo ho, ale Jahowa marhabangsa ro di salelenglelengna, habangsami pe hot do marsundutsundut.\n5:20 Boasa tung tongtong hami halupahononmu, tung tadingkononmu hami pola na sai leleng!\n5:21 Togihon ma hami mulak tu ho, ale Jahowa, asa saut hami mulak! Paimbaru ma arinami, suang songon di narobi.\n5:22 Tung laos ambolong situtu nama hami pasombuonmu ulaning manang tung sungkot hinarimasmu mida hami so marpangulahi roham tagamon?


1 Samuel 23 (TOBA)\nI. Si Daud paluahon Keila 1-5. II. Tarlele sian i dibahen si Saul, gabe maporus ibana tu Sip; ro si Jonatan mangebati ibana 6-18. III. Jehejehe ni halak Sip. Haluaon ni si Daud sian tangan ni si Saul binahen ni Debata 19-28\n1(I.) Dung i dibaritahon halak ma tu si Daud songon on: Ida ma, halak Palistim marporang dompak Keila, jala dipupusi nasida angka pardegean.\n2Jadi marsungkun ma si Daud tu Jahowa, ninna ma: Na jadi do ahu laho manaluhon halak Palistim i? Dung i ninna Jahowa ma tu si Daud: Laho ma ho, jala taluhon halak Palistim i jala palua Keila.\n3Alai ro ma hata ni angka baoa dongan ni si Daud i tu ibana: Ida ma, gari dison di Juda mabiar hita, lam laho muse hita tu Keila mandopang parangan ni halak Palistim?\n4Jadi diulahi si Daud sahalinari manungkunhon tu Jahowa, gabe dialusi Jahowa ibana, ninna ma: Borhat ma ho tu Keila, ai Ahu sandiri pasahathon halak Palistim tu bagasan tanganmu.\n5Jadi laho ma si Daud rap dohot baoa donganna i tu Keila, jala marporang dompak halak Palistim, laos diolat ma pinahannasida i, jala hataluan bolon dibahen tu nasida, gabe dipalua si Daud ma pangisi ni Keila.\n6(II.) Alai uju maporus si Abiatar anak ni si Ahimelek mandapothon si Daud tu Keila, laos diboan dohot baju epod i di bagasan tanganna.\n7Dung i tarbortik ma tu si Saul naung ro si Daud tu Keila. Jadi ninna si Saul ma: Nunga dipasahat Debata ibana tu bagasan tanganku; ai nunga tarlolo ibana, dung masuk ibana tu bagasan huta na marharbangan jala marransang.\n8Dung i martingting ma si Saul paluhuthon sandok bangso i laho marporang, asa tuat tu Keila laho martungkum si Daud dohot angka baoa donganna i.\n9Jadi dung diboto si Daud naung marsangkap hamagoan si Saul dompak ibana, gabe ninna ma tu malim Abiatar: Boan tuson baju epod i!\n10Dung i ninna si Daud ma: Ale Jahowa, Debata ni Israel, nunga tangkas dibege naposom marsangkap si Saul naeng ro tu Keila laho mangago huta i ala ahu.\n11Beha tagamon do pasahaton ni isi ni Keila ahu tu bagasan tanganna? Tagamon do tuat si Saul, songon naung binege ni naposomon? Ale Jahowa, Debata ni Israel, ua pabotohon ma i tu naposomon! Jadi ninna Jahowa ma: Sai na tuat do ibana.\n12Dung i ninna si Daud ma muse: Beha tagamon do pasahaton ni isi ni Keila ahu dohot angka baoa donganki tu bagasan tangan ni si Saul? Jadi ninna Jahowa ma: Sai pasahatonnasida do ho.\n13Dung i borhat ma si Daud dohot angka baoa donganna, arga onom ratus halak toropna, gabe ruar ma nasida sian Keila, jala madoado boti nasida. Jadi dung tarbortik tu si Saul, naung malua si Daud sian Keila, gabe dipasohot ma tuat tusi.\n14Tading di halongonan ma ianggo si Daud, di atas robean na gonting, laos maringan ibana di atas dolok na di halongonan Sip. Sai didatdati si Saul do paburuburu ibana saleleng mangolu; alai ndang dipasahat Debata ibana tu bagasan tanganna.\n15Jadi dung diida si Daud, naung borhat si Saul paburuburu hosana, gabe tading ma si Daud di halongonan Sip di bagasan sada tombak.\n16Jadi borhat ma si Jonatan anak ni si Saul mandapothon si Daud tu bagasan tombak i, jala dipapir tondina di bagasan Debata.\n17Laos ninna ma mandok ibana: Unang ho mabiar ai ndang tagamon dapot tangan ni damang si Saul i ho, ingkon bangkit raja do ho gumomgom Israel, jala ahu gabe donganna paidua; damang si Saul pe tangkas do i diboto.\n18Jadi marpadan ma nasida na dua di adopan ni Jahowa; laos tinggal di bagasan tombak i ma si Daud; alai anggo si Jonatan mulak do tu jabuna.\n19(III.) Dung i nangkok ma halak Sip, manopot si Saul tu Gibea, angka ninna ma: Nda martabuni do si Daud di lambungnami di atas ni dolok angka na di bagasan tombak, di atas robean Keila na tungkan dangsina sian halongonan?\n20On pe marguru tu sandok lomo ni roham ale rajanami, sai tuat ma ho, asa hupasahat hami ibana tu bagasan tangan ni rajai.\n21Dung i ninna si Saul ma: Angka na pinasupasu ni Jahowa ma hamu, ala sayang ni rohamuna di ahu.\n22Antong laho ma hamu haru sulingkit hamu dope, asa diboto jala diida hamu tangkas ingananna, pangulonan ni patna, manang ise naung marnida ibana disi; ai tarbortik do tu ahu, tung na angkal situtu do ibana.\n23Riori hamu huhut jala sulingkit hamu saluhut jaringjing tau partabunianna, dung i mulak hamu tu ahu ia dung tontu, asa huihuthon hamu; jala molo tung di bagasan luat i ibana, sai na usousoanku do ibana di tongatonga ni sandok Juda angka na marriburibu.\n24Dung i borhat ma nasida jala laho tu Sip manjoloani si Saul. Alai anggo si Daud dohot angka baoa donganna i di halongonan Maon do di adaran tungkan dangsina ni halongonan i.\n25Jadi dung laho si Saul dohot angka baoa donganna i naeng mangalului, tarbortik ma i tu si Daud, gabe tuat ma ibana sian dolok batu i laos maringanan di halongonan Maon. Dung dibege si Saul barita i, gabe diihuthon ma mangeak si Daud tu halongonan Maon.\n26Dung i mardalan ma si Saul di na sambariba ni dolok i jala si Daud dohot angka baoa donganna i di na sambariba nari ni dolok i. Alai manilu ma nian si Daud maporus maradophon si Saul, gabe ro ma si Saul dohot angka baoa donganna i mangalolo si Daud dohot angka baoa donganna i, naeng manangkup nasida.\n27Hape ro ma sada suruan mandapothon si Saul, ninna ma: Haru siluhon ma ro, ai nunga disola halak Palistim tano i.\n28Jadi mulak ma si Saul sian na mangalele si Daud, jala laho manjumpangkon halak Palistim. Alani do umbahen digoar halak inganan i: Sela-Hammalekot (dolok batu haluaon).\nI. Roha pangolanion ni si Daud di si Saul di bagasan liang 1-8. II. Bonsa ni pangkuling ni si Daud tu si Saul 9-16. III. Tarsingot do roha ni si Saul 17-23.\n(I.) Dung i nangkok ma si Daud sian i, laos maringan di punsu ni angka dolok sian Engedi.


Nehemia 1 | Alkitab TOBA\n← Nehemia 2\nEsra 10 →\n1:1 On ma angka jamita sian si Nehemia, anak ni si Hakalia. Masa do di bulan sipahasia paduapulutaonhon, tongon ahu di huta Susan, di bagasan jabu ni rajai.\n1:2 Jadi ro ma si Hanani, sada sian hahaanggingku rap dohot deba baoa sian Juda, gabe hupauso tu nasida pangalaho ni halak Jahudi, angka na malua, angka na teba sian halak na tarbuang dohot pangalaho ni Jerusalem.\n1:3 Dung i ninna nasida ma tu ahu: Pasipasi ni jolma, angka na tinggal sian halak na tarbuang, marpardangolan godang nasida di luat i, jala marhaurahon, ai nunga marbungbungan angka parik ni Jerusalem, jala pintu harbanganna nunga ditutung dohot api.\n1:4 Jadi dung hubege barita i, hundul ma ahu laos tumatangis, margudompong ahu pola nania leleng, jala marpuasa ahu dohot martangiang di adopan ni bohi ni Debata na di surgo.\n1:5 Ningku ma: Iale Jahowa, Debata na di surgo, Ho do Debata na timbul jala na songkal, na tongtong marningot padan dohot asi ni roha tu halak na mangkaholongi Ibana, jala na mangaradoti angka tonana!\n1:6 Sai patinggil ma pinggolmu jala tonggor matam tumangihon tangiang ni naposomon, na hutangiangkon nuaeng di adopanmi borngin dohot arian mangondihon halak Israel, angka naposomi, huhut ahu manopoti angka dosa ni halak Israel, angka na hubahen hami dompak Ho. Nang ahu, nang pinompar ni damang, nunga mardosa hami.\n1:7 Tung na marroha mago situtu hami marparulaon dompak Ho, ala so huradoti hami tona, aturan dohot uhum angka na tinonahonmu tu si Musa naposom.\n1:8 Alai sai ingot ma hata na tinonahonmu tu si Musa naposom, uju na nidokmu: Molo dituntun hamu mardosa, paserahonku ma hamu tu tongatonga ni angka bangso.\n1:9 Alai molo mulak rohamuna tu Ahu, jala diradoti dohot diulahon hamu angka tonangku, nang tung sura naung ambolong hamu sahat ro di ujung ni langit, sai papunguonku do hamu sian i, jala mulak hamu boanonku tu inganan naung hupillit bahen inganan ni Goarhu.\n1:10 Angka naposom do nasida tongon jala bangsom, naung pinaluam i marhitehite hagogoon godang dohot marhitehite tanganmu na gogo sahali.\n1:11 Iale Tuhan! Sai patinggil ma pinggolmu tumangihon tangiang ni naposomon dohot tangiang ni naposom, angka na lomo roha marhabiaran tu Goarmu, sai manumpak ma Ho di langka ni naposomon sadarion, asa jumpangan asi ni roha ahu di adopan ni rajai! Ai sitahu anggur ni rajai do ahu.


Kisah Para Rasul 16 (TOBA)\nI. Si Timoteus 1-5. II. Pardalanan ni apostel Paulus sian luat Prigia dohot Galatia tu huta Troas 6-8. III. Taripar tu luat Makedonia 9-12. IV. Si Lidia di huta Pilippi 13-15. V. Sijaga hurungan na disini 16-40\n1(I.) Tolhas ma ibana sahat ro di huta Derbe dohot Listra; jadi adong ma disi sada sisean na margoar si Timoteus, anak ni boru Jahudi na porsea, alai halak Junani do anggo amana.\n2Denggan do baritana, dihatindangkon angka dongan na di Listra dohot Ikonium.\n3Jadi dipangido roha ni si Paulus ma ibana donganna borhat, jala ditogihon ma; disunat ma ibana ala ni halak Jahudi na di luat i, ai diboto be, halak Junani do amana.\n4Alai di na mangaliati angka huta i nasida, dipasahat ma patik na pinaputus ni angka apostel dohot sintua na di Jerusalem, siradotannasida.\n5Gabe lam togu ma haporseaon ni angka huria i, jala lam ganda toropnasida ganup ari.\n6(II.) Alai dibolus nasida do luat Prigia dohot Galatia, ala diambat Tondi Parbadia nasida mangkatahon hata i di Asia.\n7Jadi sahat ma nasida tungkan luat Misia, dung i diuji nasida ma mardalan tu Bitinia; alai ndang diloas Tondi ni Jesus nasida.\n8Asa diarbis nasida ma luat Misia i, jadi tuat ma tu huta Troas.\n9(III.) Dung i diida si Paulus ma borngin i di bagasan tondina: Jongjong sada halak Makedonia mangelehelek ibana, ia hatana: Taripar ma ho tu Makedonia, mangurupi hami!\n10Alai dung diida na niidana i, pintor disangkap rohanami ma borhat tu luat Makedonia; ai ditimbang rohanami do, naung didokkon Debata hami tusi, mamaritahon barita na uli tu nasida.\n11Dung i marparau ma hami sian Troas, mamintor tu Samotrake, dung i sadarina i tu Neapolis.\n12Sian i tu Pilippi, i ma huta sabungan ni Makedonia jala ojahan ni panggomgomi Rom. Disi ma hami manang piga ari.\n13(IV.) Jadi di ari Sabbat ruar ma hami tu balian ni huta i, tu topi ni batang aek, tu partangiangan na niarop ni rohanami; disi ma hami hundulhundul mangkatai dohot angka parompuan naung pungu disi.\n14Jadi adong ma sada parompuan na mananginangi, na margoar si Lidia, sian huta Tiatira, partigatiga abit hasumba, na daulat roha tu Debata; jadi dibungka i Tuhan i ma rohana, gabe diparateatehon ma angka na hinatahon ni si Paulus i.\n15Asa dung tardidi ibana dohot donganna sajabu, diapoi ma hami, ninna ma: Molo na tutu ahu porsea di Tuhan i di rohamuna, sorang ma hamu tu jabungku; pola disosoi hami.\n16(V.) Jadi laho tu partangiangan i, pajumpang ma hami dohot sada naposo boruboru pangarunding; godang do laba ni induk somangna sian pangarundingonna i.\n17Dipaihutihut ibana ma si Paulus dohot hami, huhut manjoujou: Angka naposo ni Debata na tumimbul i do halak on, na paboahon dalan tu haluaon di hamuna!\n18Jadi songon i ma dibahen ibana ariari. Alai sogo do roha ni si Paulus disi, jadi humusor ma ibana, mandok tu tondi i: Marhitehite Goar ni Jesus Kristus do hudokkon ho ruar sian ibana. Jadi ruar ma ibana di na satongkin i.\n19Alai dung diida induk somangna i, na so adong be pangomoan sihirimon sian parompuan i, ditangkup nasida ma si Paulus dohot si Silas, disarat ma tu onan, tujolo ni angka pangarajai.\n20Jadi ditogihon ma nasida tujolo ni angka panguhum i, ninna ma: Na manggunturi hutanta on do angka halak on; Jahudi do nasida!\n21Dibaritahon do adat na so jadi jaloon manang ihuthononnami, ai halak Rom do hami.\n22Jadi hehe ma natorop i dompak nasida, dung i didokkon angka panguhum i ma sintahon ulosnasida, asa dilinsingi.\n23Jadi dung leleng dilinsingi, didabu ma nasida tu hurungan, didokkon ma sijaga hurungan i mangaramoti nasida situtu.\n24Mangihuthon parenta na jinalona i, didabu ma nasida tu hurungan parbagasan, momos ma patnasida dibeangkon.\n25Alai mareak tonga borngin i martangiang ma si Paulus dohot si Silas mamuji Debata, dipatangitangi angka na tarhurung i.\n26Alai tompu ma masa lalo bolon, pola lalolalo ojahan ni hurungan i; pintor mungkap do saluhut pintu, tanggal ma nang rantenasida saluhutna.\n27Gabe tarsunggul ma sijaga hurungan i; jala dung diida, talak do hape angka pintu ni hurungan i, disintak ma podangna, naeng maningkot; ai dirimpu, naung maporus angka na tarhurung i.\n28Alai dipagogo Paulus ma soarana, ninna ma: Unang bahen jea tu ho, ai dison do hami saluhutna!\n29Jadi dipangido ma palito, dung i marlojong ma ibana tubagasan, manungkap tujolo ni si Paulus dohot si Silas, huhut angka dotdot.\n30Ditogihon ma nasida haruar, ninna ma: Hamu angka tuan, aha ma bahenonku, asa malua ahu?\n31Jadi didok nasida ma: Haporseai ma Tuhan Jesus, asa malua ho dohot isi ni bagasmi!\n32Laos dipaboa nasida ma hata ni Tuhan i tu ibana dohot tu saluhut donganna sabagas.\n33Jadi manigor dialap ma nasida borngin i, diburii ma bogas ni linsinglinsing i, dung i pintor tardidi ma ibana ro di sude nasida na saripe.\n34Ditogihon ma nasida tu bagasna, dihobas ma sipanganon; dung i las ma rohana dohot sude isi ni bagasna, ala naung porsea ibana di Debata.\n35Jadi dung torang ari, disuru angka panguhum i ma angka opas mandokkon: Palua ma angka halak i!\n36Jadi dibaritahon sijaga hurungan i ma hata i tu si Paulus: Nunga disuru angka panguhum i, asa malua hamu. Antong, ruar ma hamu; mardame ma hamu laho!\n37Alai didok si Paulus ma tu nasida: Halak Rom do hami, gabe di hapataran do dilinsingi nasida hami, so jolo dipamanat; didabu do hami tu hurungan. Tung marsibuni ma nasida nuaeng paluahon hami? Ndang songon i; ingkon nasida do ro manogihon hami ruar sian on!\n38Dung i dipaboa angka opas i ma hata i tu angka panguhum; jadi mabiar ma nasida, dung dibege, halak Rom do hape nasida.\n39Jadi ro ma nasida, diapoapoi ma apostel i; jadi dung ditogihon tu balian, dielehelek ma, asa ditadingkon huta i.\n40Alai dung ruar nasida sian hurungan i, laho ma nasida manopot si Lidia. Jadi dung diida angka dongan i, jala dung diapuli, borhat ma nasida.


44 Ulaon ni Apostel | Alkitab TOBA\nCategory Archives: 44 Ulaon ni Apostel\nAugust 14, 2008 · 20:29\n1:1 Nunga sidung nian hubahen, ale Teopilus, barita na parjolo i, taringot tu saluhut ulaon dohot poda na pinungka ni Jesus,\n1:2 sahat ro di ari hahihinsatna, dung jolo dipatihi Ibana marhitehite Tondi Parbadia angka apostel na pinillitna i.\n1:3 Dung salpu haporsuhon na tinaonna i, dipatandaphon do dirina mangolu tu nasida marhitehite lan tanda, i ma na pinataridahonna dirina tu nasida leleng ni opatpulu ari, dohot mangkatahon taringot tu harajaon ni Debata.\n1:4 Jadi di na domu Ibana dohot nasida, dipatihi ma, na so jadi meret nasida sian Jerusalem, so jolo dipaima bagabaga ni Ama i, na binegemuna i sian Ahu, ninna.\n1:5 Ai aek do dididihon si Johannes i; alai Tondi Parbadia do didihononhon tu hamu, ndang pola piga ari nari!\n1:6 Laos disungkun angka na pungu i ma Ibana, angka ninna ma: Pajongjongonmu ma saonari, ale Tuhan, Harajaon i di Israel?\n1:7 Alai ninna ma mandok nasida: Ndang ro di hamu i, umboto taonna manang ombasna; na binuhul ni Ama i guru di huasona sambing.\n1:8 Alai jaloonmuna do hagogoon ni Tondi Parbadia na songgop tu hamu, gabe sitindangingku ma hamu di Jerusalem dohot di sandok Judea dohot di Samaria, sahat ro di ujung ni tano on.\n1:9 Jadi dung didok songon i, tarhinsat ma Ibana dipanotnoti nasida: Dung i diholipi ombun i ma Ibana sian jolo ni matanasida.\n1:10 Di na tinuluthon nasida dope Ibana na laho i tu ginjang, nunga jongjong di lambungnasida dua halak parulos na marlinanglinang.\n1:11 Angka na mandok: O hamu halak Galilea, aha ma sai jongjong hamu mamerengi dompak ginjang? Anggo Jesus i, na tarhinsat sian lambungmuna tu banua ginjang i, na ro do Ibana sogot, songon na niidamuna Ibana laho dompak banua ginjang i.\n1:12 Dung i mulak ma nasida tu huta Jerusalem sian dolok na margoar dolok Jetun, na jonok tu Jerusalem; na hadalanan di ari Sabbat do daona.\n1:13 Jadi dung sahat, nangkok ma nasida tu bilut parginjang, parmianannasida, i ma si Petrus, si Johannes, si Jakobus dohot si Andreas, si Pilippus dohot si Tomas, si Bartolomeus dohot si Mateus, si Jakobus, anak ni si Alpeus, dohot si Simon Silotes, dohot si Judas, anak ni si Jakobus.\n1:14 Angka i do saluhutna mandatdati martangiang sian sada ni rohanasida, rap dohot angka parompuan dohot si Maria, ina ni Jesus, ro di angka anggina i.\n1:15 Uju i hehe ma si Petrus di tongatonga ni angka donganna (ia torop ni nasida na pungu i, arga saratus duapulu halak do), ninna ma:\n1:16 Hamu angka dongan hahaanggi, ingkon saut do na nidok ni surat na nilumbahon ni Tondi Parbadia marhitehite soara ni si Daud taringot tu si Judas, naung gabe partogi ni angka na manangkup Jesus.\n1:17 Ai tarrajum do nian ibana tu hami, jala parjambar do ibana di tohonan i.\n1:18 Onpe, ladang do dituhor sian upa ni hageduhon i; jadi di na tungkap ibana madabu, mapultak ma dagingna, gabe sabur ma nasa raoanna.\n1:19 Saluhut pangisi ni huta Jerusalem do umbotosa, umbahen na digoari ladang i di hatanasida Akeldamak, astuanna: Tano mudar.\n1:20 Ai tarsurat do di buku ni angka Psalmen: “Sai tarulang ma parmiananna i, unang ma adong na manginganisa!” angkup ni i: “Jaloon ni na asing ma tohonanna!”\n1:21 Antong, ingkon gabe dongannami sihatindangkon haheheon ni Tuhan Jesus ma sada sian angka na mandongani hami, saleleng Ibana marmeangmuli di hita on.\n1:22 Olat ni pandidion ni si Johannes ro di ari hahihinsatna i sian hita.\n1:23 Dung i dipajongjong nasida dua halak, si Josep na margoar si Barsabas, na marimbang goar Titius Justus, dohot si Matias.\n1:24 Jadi martangiang ma nasida: Ale Tuhan, sidodo roha ni saluhutna, patandahon ma, manang ise sian na dua on dipillit Ho,\n1:25 gabe sijalo tohap di ulaon on dohot tohonan apostel, na tinadingkon ni si Judas, naung laho manopot sitopotonna i!\n1:26 Laos marsijomput na sinurat ma nasida, jadi dapot ma si Matias, gabe tarrajum ma ibana dongan ni apostel na sampulusada i.\nFiled under 2 Padan Na Imbaru, 44 Ulaon ni Apostel\nTagged as Ulaon ni Apostel\n2:1 Jadi dung jumpang ari palimapuluhon i (Pentakoste), pungu ma nasida saluhutna di sada inganan.\n2:2 Jadi masa ma tompu soara sian ginjang songon parngongos ni alogo na gogo mamolus, gabe digohi ma sandok bagas hundulannasida i.\n2:3 Jadi tarida ma di nasida suman tu dila ni api na marjillamjillam, disonggopi ma ganup nasida.\n2:4 Gabe gok Tondi Parbadia ma nasida saluhutna, jadi mamungka marpangkuling na asing ma nasida, marguru tu pangalehon ni Tondi i tu nasida mangkatahonsa.\n2:5 Alai adong ma angka Jahudi na maringan di Jerusalem, halak na daulat sian saluhutna bangso na ditoru ni langit.\n2:6 Alai di na masa soara i, marpungu ma natorop i; jadi tarhalomong ma nasida, ai ganup umbege nasida mangkatahon di hatana be.\n2:7 Jadi tarmali ma nasida saluhutna jala longang, angka ninna ma: Nda halak Galilea saluhut nasida na mangkatai i?\n2:8 Boasa ganup hita umbege di hata hasomalanta be?\n2:9 Halak Partia dohot Media dohot Elamit dohot angka na maringanan di Mesopotamia, di Judea dohot di Kappadosia, di Pontus dohot di Asia.\n2:10 Di Prigia dohot di Pampilia, di tano Misir dohot di angka luat Libia na tungkan Kirene dohot halak Rom na maringanan dison, angka halak Jahudi ro di angka parguru,\n2:11 angka halak Kreta dohot halak Arab; di hatanta be do itabege dihatahon nasida angka ulaon habalgaon ni Debata!\n2:12 Jadi tarhalomong ma nasida saluhutna, jut be ma rohana, angka ninna ma sama nasida: Na marhua do i ulaning?\n2:13 Alai manginsahi do na deba, angka ninna ma: Gok anggur na tonggi do nasida.\n2:14 Jadi hehe ma si Petrus rap dohot na sampulusada i, dipagogo ma soarana, dipanghulingi ma nasida: Hamu halak Jahudi jala sude hamu na maringanan di Jerusalem, boto hamu ma on, jala pasiat hamu ma hatangkon tu pinggolmuna!\n2:15 Ai apala na mabuk hami on, songon na tinuhashonmuna, ai pungkul sia dope nuaeng.\n2:16 Na hinatahon ni panurirang Joel do tahe na masa on; ai ninna do:\n2:17 “Di angka ari parpudi, ninna Debata, usehononku ma sian Tondingku, tu nasa na mardaging, gabe manurirangi ma angka anak dohot borumuna, maralatan ma angka dolidolimuna, jala marnipi ma angka natuatuamuna.”\n2:18 “Tu angka naposongku baoa dohot boruboru pe usehononku ma sian Tondingku di angka ari i, asa manurirangi nasida.”\n2:19 “Dung i patupaonku ma angka halongangan di ginjang di langit, angka tanda di toru, di tano i, i ma mudar dohot api dohot timus na marhalimontang.”\n2:20 “Muba ma mata ni ari gabe mangkolom, dohot bulan i gabe songon mudar, patujolo ni haroro ni ari ni Tuhan i, na balga i.”\n2:21 “Jadi disi ma malua ganup na manjou Goar ni Tuhan i.”\n2:22 Hamu angka halak Israel, tangihon hamu ma hata on: Dipatandaphon Debata do tu hamu Jesus na sian Nasaret i, hinorhon ni hagogoon, halongangan dohot tanda, angka na pinatupa ni Debata di tongatongamuna, songon naung binotomuna i.\n2:23 Marhite sian tangan ni na so marpatik i digantungkon jala dipusa hamu Ibana, dung dipasahat Debata sian tahina na hot i dohot sian pamotoanna hian.\n2:24 Ibana do dipahehe Debata, dung diharhari bernit ni hamatean, ai ndada na hatiopan hamatean i Ibana.\n2:25 Ai marhahonaan tu Ibana do pandok ni si Daud: “Tongtong do huida Tuhanki di jolongku, ai di siamunhu do Ibana, asa unang\n2:26 “Ala ni i las do rohangku jala marolopolop soarangku; dagingku pe maradian do huhut mangkirim.”\n2:27 “Ai ndang pasombuonmu diringku di banua toru jala ndang loasonmu na badiami marnida habusukon.”\n2:28 “Nunga dipabotohon Ho tu ahu angka dalan hangoluan, gohanmu do ahu halalas ni roha di adopanmi!”\n2:29 Hamu angka dongan, na jadi ma ahu marhiras ni roha mandok tu hamu: Ia ompunta si Daud, na mate do ibana jala tartanom; di hita on do tanomanna rasirasa sadari on.\n2:30 Antong, panurirang do ibana jala diboto do, naung diuarihon Debata tu ibana, pabangkitonna do pomparanna tu atas habangsana i.\n2:31 Asa sian pamotoanna hian dilumbahon ibana disi haheheon ni Kristus i, paboa na so pasombuon Ibana di banua toru jala na so idaon ni dagingna i habusukon.\n2:32 I ma Jesus, naung pinahehe ni Debata; saluhut do hami mangkatindangkonsa.\n2:33 Asa dung dipatimbul Debata Ibana tu siamunna, dijalo ma sian Ama i Tondi Parbadia na pinarbagabaga i, gabe diusehon ma i, songon naung niida jala binegemuna i.\n2:34 Ai ndada si Daud i nangkok tu banua ginjang, alai didok ibana: “Ninna Tuhan i do mandok Tuhanku: Hundul ma Ho tu siamunhon,”\n2:35 “paima hupatunduk angka musum, bahen sidegedegean ni patmu!”\n2:36 Antong, tangkas situtu ma diboto sandok bangso Israel: Jesus na pinarsilangkonmuna, i ma bangkit Tuhan jala Kristus dibahen Debata!\n2:37 Jadi umbege i, ditorushon ma rohanasida, dung i didok nasida ma tu si Petrus dohot tu angka donganna apostel: Aha nama sibahenonnami, ale angka dongan?\n2:38 Alai didok si Petrus ma tu nasida: Pauba hamu ma rohamuna, dung i padidihon hamu ma ganup hamu tubagasan Goar ni Jesus Kristus, bahen hasesaan ni dosamuna, asa dijalo hamu silehonlehon i, i ma Tondi Parbadia i.\n2:39 Ai di hamu do bagabaga i dohot di angka anakkonmuna ro di saluhut angka na dao, manang piga na naeng jouon ni Tuhan Debatanta dope.\n2:40 Lan dope hata na asing dihatindangkon ibana, laho mangapoi nasida, ninna do: Sai olo ma hamu malua sian bangso na geduk on!\n2:41 Asa tardidi ma angka na manjangkon hatana i, gabe arga toluribu ma torop ni halak na manamba di na sadari i.\n2:42 Alai marsihohot do nasida di poda ni angka apostel marparsaoran, marulaon na badia jala martangiang.\n2:43 Alai songgop ma biar tu roha ni saluhutna; masa ma lan halongangan dohot tanda di Jerusalem, dipatupa angka apostel i.\n2:44 Alai sai domu do saluhut angka na porsea i, jala songon hatopan dirajumi nasida saluhut artanasida.\n2:45 Tupa digadisi nasida arta dohot ugasannasida, disagihon ma tu saluhutna marguru tu haseana di ganup.\n2:46 Ganup ari do nasida tongtong saroha di bagas joro i, jala jojor jabu do nasida marulaon na badia, marlas jala marbulus ni roha nasida marsipanganon.\n2:47 Huhut mamuji Debata jala lomo do roha ni nasa natorop mida nasida. Alai ganup ari do ditambai Debata tu na sahuria i angka na dapotan haluaon.\n4:1 Alai di na manjamitai natorop i nasida, ditahopi angka malim i dohot sintua ni bagas joro i rap dohot angka Saduse ma nasida.\n4:2 Muruk ma i, ala diajari nasida natorop i jala dibaritahon haheheon sian na mate marhite sian Jesus.\n4:3 Jadi ditangkup ma nasida, didabu ma nasida saborngin i tu hurungan, ai nunga bot ari.\n4:4 Alai gabe porsea do torop sian angka naung umbege jamita i, pola gok limaribu torop ni angka baoa.\n4:13 Ia nasida, longang do marnida hiras ni roha ni si Petrus dohot si Johannes i, ai torang do diboto, na so sijama surat jala na so marsiajar nasida; ditanda do, nasida dongan ni Jesus najolo.\n4:14 Alai diida do jongjong disi rap dohot nasida halak naung malum i, jadi ndang dapotsa be manang aha sidohononna.\n4:15 Gabe disuru nama nasida tu balian ni parrapotan i, dung i masitungkaran pingkiran ma nasida, angka ninna ma:\n4:16 Dia ma bahenonta tu angka halak on? Ai tandap do tanda na pinamasanasida on; saluhut pangisi ni huta Jerusalem do umbotosa jala ndang tarsoadahon hita.\n4:17 Alai asa unang lam rarat tu natorop i, gogo ma nasida taasupi, asa sandok unang be marjamita nasida tu halak mangasahon Goar i.\n4:18 Dung i dijou ma nasida, dirarang ma, sandok na so tupa be nasida marjamita manang mangajari mangasahon Goar ni Jesus.\n4:19 Alai ninna si Petrus dohot si Johannes ma mangalusi: Hamu ma manimbang, manang na tigor i di roha ni Debata, molo tangian hami di hamu asa di Debata.\n4:20 Ai ndang tarbahen hami so mangkatahon naung huida jala hubege hami.\n4:21 Alai lam diasupi ma nasida, dung i dipalua ma, ala so jumpang nasida dalan manguhumi nasida dibahen natorop i, ai saluhut do mamuji Debata marningot na masa i.\n4:22 Ai lobi opatpulu taon do umur ni jolma na pinamalum i.\n4:23 Alai dung malua nasida, didapothon ma angka dongannasida, jadi dibaritahon ma sude na nidok ni angka sintua ni malim dohot angka pangituai tu nasida.\n4:24 Jadi dung dibege nasida i, sasoara ma nasida mandok tu Debata: O ale Tuhan, Ho do manjadihon langit dohot tano dohot laut ro di nasa isina i!\n4:25 Hinorhon ni Tondi Parbadia dihatahon Ho do marhite sian soara ni amanami, si Daud naposomu, songon on: “Boasa ogaoga halak parbegu jala na so marniula dipingkiri angka bangso?”\n4:26 “Na hehe do angka raja ni tano on jala marpungu do angka panggomgomi laho mangalo Tuhan Kristusna i.”\n4:27 Ai tutu ma naung marpungu di huta on si Herodes dohot Pontius Latus rap dohot halak parbegu dohot bangso Israel maralohon Jesus, naposom na badia i, na miniahanmi,\n4:28 laho pasauthon hasosonggop ni na tiningki ni tanganmu dohot roham hian.\n4:29 Onpe, ale Tuhan, bereng ma asupasupnasida, jala lehon tu angka naposomon hiras ni roha situtu, laho mangkatahon hatam!\n4:30 Huhut surdukkon ma tanganmu, laho patupahon hahisaron ro di angka tanda dohot halongangan marhitehite Goar ni Jesus, naposom na badia i!\n4:31 Jadi dung martangiang nasida, humuntal ma inganan parpunguannasida jala gok Tondi Parbadia ma nasida saluhutna, gabe marhiras ni roha ma nasida mangkatahon hata ni Debata.\n4:32 Alai saroha saoloan do angka na porsea na sapunguan i; jala ndang adong nanggo sada sian angka paradongan na mandok: Hapunjunganna artana i, hatopan do i saluhutna dietong.\n4:33 Jadi marhagogoon situtu ma angka apostel i, mangkatindangkon haheheon ni Tuhan Jesus i, jala tung lomo situtu do roha ni halak mida sude nasida.\n4:34 Ai ndang adong manang ise nasida hurangan; ai ia adong pe sian nasida parhauma manang parjabu, digadisi do i, dung i diboan ma tuhor ni na ginadisna i.\n4:35 Dipeakkon ma i tujolo ni angka apostel, dung i disagihon nasida ma i tu angka na hurangan.\n4:36 Jadi adong ma sahalak Lepi sian pulo Siprus, i ma si Josep, na ginoar ni angka apostel si Barnabas (mandok: Anak ni pangapulon).\n4:37 Digadis ma hauma golatna, diboan ma hepeng i, laos dipeakkon ma tujolo ni angka apostel i.\nAugust 14, 2008 · 20:28\n6:1 Alai di angka ari i lam manamba ma torop ni sisean i, jadi marmungutmungut ma halak Junani dompak halak Heber, ala tartading angka parompuan na mabalu sian nasida di pangurupion ariari.\n6:2 Jadi diparia na sampuludua i ma sandok huria i, didok ma: Ndang denggan hupapudi hami hata ni Debata, laho paturehon angka asiasi.\n6:3 Onpe, ale angka dongan, diori hamu ma sian tongatongamuna pitu halak na denggan baritana, angka na gok Tondi jala na pantas marroha, sipabangkitonta tu ulaon i.\n6:4 Alai anggo hami, tangiang dohot ulaon jamita i ma tong huhapadothon hami.\n6:5 Jadi lomo ma roha ni na sahuria i di hata i; dipillit ma si Stepanus, sada halak na gok haporseaon dohot Tondi Parbadia, dung i si Pilippus, si Prokorus, si Nikanor, si Timon dohot si Parmenas, angkup ni i si Nikolaus, sada parguru sian Antiokia.\n6:6 Angka i ma dipajongjong tujolo ni angka apostel i, jala martangiang ma huhut mangampehon tangan tu nasida.\n6:7 Jadi lam rarat ma hata ni Debata, ganda situtu ma torop ni angka sisean di Jerusalem; angka malim pe, torop do mangoloi porsea.\n6:8 Alai na gok asi ni roha dohot hagogoon si Stepanus, dipatupa do halongangan dohot tanda angka na balga di adopan ni natorop i.\n6:9 Gabe hehe ma deba angka na sian parguruan na margoar Libertini dohot sian Kirene dohot sian Aleksanderia dohot angka na sian Kilikia dohot sian Asia marsual dohot si Stepanus.\n6:10 Alai ndang taralo nasida hapistaranna dohot Tondi i na mangajari ibana.\n6:11 Gabe dipajuju nasida ma deba halak na mandok: Hubege hami do ibana mandok hata barangsi mangapasi si Musa dohot Debata.\n6:12 Jadi digintali nasida ma natorop i ro di angka sintua dohot angka sibotosurat, laos hehe ma nasida, ditangkup ma ibana, diboan ma tujolo ni rapot godang.\n6:13 Dung i dipajongjong nasida ma angka sitindangi gapgap na mandok: Ndang na mansadi halak on mangkata inganan na badia i nang patik i.\n6:14 Ai hubege hami do ibana mandok: Lohaan ni Jesus sian Nasaret i ma joro i, paubaonna ma adat na tajalo sian si Musa.\n6:15 Jadi dipanotnoti saluhut parrapot i ma ibana, jala songon bohi ni surusuruan ni Debata do bohina diida nasida.\n7:1 Dung i didok sintua ni malim i ma: Atehe, na tutu do i?\n7:2 Jadi dialusi ma: Hamu angka hahaanggi dohot angka damang, tangihon hamu jolo! Dipataridahon Debata na marsangap i do Ibana tu amanta si Abraham, uju di Mesopotamia ibana, andorang so maringan di huta Haran dope.\n7:3 Ninna ma mandok ibana: Bungkas ma ho sian tanomi dohot sian donganmu sabutuha; topot ma tano sipatuduhononku tu ho!\n7:4 Jadi laho ma ibana sian tano Kasdim maringan tu huta Haran; dung i sian i muse, dung mate amana i, dipaunsat do ibana tu tano niingananmuna on nuaeng.\n7:5 Ndang dope dilehon anggo golat tu ibana disi, nanggo na santopap, jadi diparbagabaga do, lehononna tu ibana tano i, asa ibana nampunasa ro di pomparanna, andorang so adong dope anakna.\n7:6 Alai songon on do didok Debata: “Gabe na hinomit ma pomparanmu di tano na leban; parhatobanon jala paporsukporsukkon ni halak do nasida leleng ni opatratus taon”.\n7:7 “Dung i uhumonku ma bangso na nioloannasida i, ninna Debata; i pe asa bungkas nasida sian i, dung i sombaonnasida ma Ahu di inganan on.”\n7:8 Laos dilehon ma tu ibana padan parsunaton. Dung songon i, ditubuhon ma si Isak, disunat ma ibana di ari paualuhon; jadi disunat si Isak ma muse si Jakkob; laos songon i dibahen si Jakkob tu ompunta na sampuludua i.\n7:9 Dung i dilatei angka ompunta i ma si Josep, digadis ma ibana tu tano Misir; alai didongani Debata do ibana.\n7:10 Jala dipalua do ibana sian saluhutna haporsuhonna, gabe dilehon tu ibana asi ni roha dohot hapistaran di jolo ni Firaun, raja ni Misir i, na mamampe ibana gabe pangarajai di tano Misir ro di saluhut na di bagasna i.\n7:11 Dung i songgop ma haleon tu liat tano Misir dohot tu tano Kanaan, gabe porsuk ma diae, jadi ndang jumpangan sipanganon be angka amanta i.\n7:12 Alai dibege si Jakkob ma, adong sipanganon di tano Misir, jadi dipaborhat ma angka amanta i tusi parjolo sahali.\n7:13 Dung i di na paduahalihon i dipatandahon si Josep ma ibana tu hahaanggina, laos torang ma di raja Firaun i partubu ni si Josep.\n7:14 Alai disuru si Josep ma na manjou amana i, si Jakkob, rap dohot saluhutna donganna sabutuha; pitupulu lima do toropnasida.\n7:15 Asa tuat ma si Jakkob tu tano Misir, dung i mate ma ibana nang angka amanta i.\n7:16 Dung i ditaruhon ma nasida tu Sikem, dipeakkon ma tu tanoman, na tinuhor ni si Abraham sian angka anak ni si Hemor disi.\n7:17 Alai dung lam jonok tingki na pinarbagabaga ni Debata, na niuarihonna tu si Abraham i, lam sopar ma bangso i jadi matorop mabue ma nasida di tano Misir i.\n7:18 Paima pampe raja na asing, na so umboto si Josep i.\n7:19 Jadi bisuk ma dibahen mangago bangsonta, dijahati do angka amanta, gabe dibolongkon posoposonasida, asa unang mangolu.\n7:20 Jadi di tingki i ma tubu si Musa, jala lomo do roha ni Debata mida ibana. Leleng ni tolu bulan do ibana diparmudumudu di bagas ni amana i.\n7:21 Dung i ditaruhon nama tu balian, alai dijangkon boru ni raja Firaun ma ibana, dipagodanggodang ma jala diain.\n7:22 Dipodahon ma tu ibana nasa hapistaran ni halak Misir, gabe malo ma ibana di hata nang di ulaon pe.\n7:23 Alai dung dapot umurna opatpulu taon, tubu ma rohana mandulo angka donganna sabutuha, i ma halak Israel i.\n7:24 Jala marnida sahalak na nirupa, mangalo ma ibana; diluluhon ma na nirupa i, dipusa ma halak Misir i.\n7:25 Na dihirim rohana do, antoan ni angka donganna ma, na naeng patupaon ni Debata haluaon di nasida marhite sian tanganna; hape ndang dianto nasida.\n7:26 Dung i marsogotna i ro muse ma ibana, tongon di na marbadai nasida, gabe disosoi ma nasida mardame, ninna ma: Na marhahamaranggi do hamu, ale angka amang; boasa masialoan hamu?\n7:27 Alai ditulak parsala i ma ibana, didok ma: Ai ise mamampe ho gabe pangarajai dohot panguhum di hami?\n7:28 Nda tung naeng pusaonmu ahu songon naung pinusam nantoari halak Misir i?\n7:29 Dung i maporus ma si Musa, umbege hata i; laos mahiandu ma ibana di tano Midian, ditubuhon ma disi dua anak.\n7:30 Jadi dung gok opatpulu taon, diida ibana ma surusuruan ni Debata di halongonan, di dolok Sinai, di bagasan api na marsigorgor di ramba sampulguk.\n7:31 Longang ma roha ni si Musa, dung diida na niidana i, jadi didapothon ma manangkasi; alai tarbege ma soara ni Tuhan:\n7:32 “Ahu do Debata ni angka amangmu, Debata ni si Abraham, si Isak dohot si Jakkob.” Jadi angka dotdot ma si Musa, ndang hum be rohana manangkasi.\n7:33 Alai ninna Tuhan i ma mandok ibana: “Tanggali sipatu sian patmu, ai tano na badia do inganan hajongjonganmi!\n7:34 Nunga tangkas huida haporsuhon tinaon ni bangsongki di tano Misir, jala nunga hubege hoihoinasida, asa nunga tuat Ahu paluahon nasida; onpe, ro ma ho, asa husuru ho tu tano Misir!”\n7:35 I ma si Musa i na jinuanasida, pola didok nasida: Ise na mamampe ho gabe pangarajai dohot panguhum? Apala ibana ma disuru Debata gabe pangarajai dohot sipalua marhite sian tangan ni surusuruan na niidana di ramba na sampulguk i.\n7:36 Ibana do manogihon nasida bungkas, dipatupa do angka halongangan dohot tanda di tano Misir i, di laut rara dohot di parhorsihan, leleng ni opatpulu taon.\n7:37 I ma si Musa, na mandok tu angka halak Israel: “Paheheon ni Debata do panurirang sada di hamu sian angka hahaanggimuna songon ahu on!”\n7:38 Ibana ma i na di huria na di halongonan i rap dohot surusuruan, na mangkatai di dolok Sinai dohot ibana dohot angka amanta i; dijalo do hata na mangolu, silehononna tu hita.\n7:39 Na so tinangihon ni angka amanta i, ai ditulak nasida do ibana, jadi mulak ma rohanasida marningot tano Misir.\n7:40 Ai didok nasida tu si Aron: Pauli di hita angka debata, na mardalan di jolonta; ai ndang taboto, manang aha masa di si Musa, naung manogihon hita ruar sian tano Misir.\n7:41 Jadi digana nasida ma lombu uju i, laos dipele ma ganaganaan i, gabe dihalashon nasida hapandean ni tangannasida.\n7:42 Alai ditundali Debata ma nasida, dipasahat ma mangoloi angka na pinardebatanasida na di langit i, songon na tarsurat di pustaha ni angka panurirang i: “Ai adong disombahon hamu, bangso Israel, tu Ahu angka pelean dohot silehonlehon, uju na di halongonan i hamu leleng ni opatpulu taon?\n7:43 Dihunti hamu do balebale ni Molok dohot bintang ni debata Repan ro di angka gombaran na pinaulimuna bahen sisombaonmuna. Tu balik ni Babel dope buangkononku hamu!”\n7:44 Di angka amanta di halongonan i do undungundung panindangion i, na suman tu na niaturhon ni Debata na mangkatai dohot si Musa i, asa bahenonna tudos tu tiruan na niidana i.\n7:45 I ma dijalo angka amanta i, laos diboan rap dohot si Josua, laho mamuhar angka bangso na pinabali ni Debata sian jolo ni angka amanta i ro di angka ari ni si Daud.\n7:46 Ibana ma na niasian ni Debata, gabe dipangido ma, naeng adong inganan ni Debata ni si Jakkob.\n7:47 Alai si Salomo ma paulihon inganan di Ibana.\n7:48 Alai ndang mian Natumimbul i di bagasan inganan na pinandean ni tangan, songon na nidok ni panurirang i:\n7:49 “Langit i do habangsangku, jala ondolan ni pathu do tano i; bagas dia ma i na naeng paulionmuna di Ahu, ninna Tuhan i; tung dia ma inganan pangulonanki?\n7:50 Nda tanganku do paulihon saluhutna i?”\n7:51 O hamu na jogal rungkung, angka na so tarsunat rohamu nang pinggolmu, tongtong do dialo hamu Tondi Parbadia i; songon angka amamuna, suang songon i do nang hamu!\n7:52 Ise ma sian angka panurirang i, na so pinaburuburu ni angka amamuna? Pola dipusa nasida do angka na sumurirangkon haroro ni Partigor i; Ibana pe dipasahat jala dipusa hamu do!\n7:53 Dijalo hamu do patik i, na pinatolhas ni angka surusuruan i; hape ndang diradoti hamu i.\n7:54 Umbege i, digotap ma rohanasida jala patungosngoson ma iponnasida dompak ibana.\n7:55 Alai gok Tondi Parbadia ma si Stepanus mamereng tu ginjang, jadi diida ma hasangapon ni Debata dohot Jesus jongjong di siamunna.\n7:56 Jadi didok ma: Ida ma, mungkap do langit i huida, jala Anak ni jolma i jongjong tungkan siamun ni Debata!\n7:57 Alai marsoara na gogo ma nasida marsurahi huhut disongsongi pinggolnasida be, jadi rap ma nasida manahopi ibana.\n7:58 Disarat nasida ma ibana tu balian ni huta i, dung i dipantinggangkon ma batu tu ibana. Ia angka sitindangi i, dipampeakkon do ulosnasida tujolo ni dolidoli na margoar Saulus.\n7:59 Asa dipantinggangkon nasida ma batu tu si Stepanus; gabe manjoujou do ibana mandok: Ale Tuhan Jesus, jalo ma tondingku!\n7:60 Alai na marsinggang ma ibana, huhut dipagogo ma soarana mandok: Ale Tuhan, unang jujur dosanasida i! Jadi dung didok songon i, monding ma ibana.\n8:1 Alai dihalomohon si Saulus do pamununasida di si Stepanus. Jala masa ma olat ni na sadari i pangaleleon bolon dompak huria na di huta Jerusalem, gabe marserak ma nasida saluhutna, so padohot angka apostel, tu luat Judea dohot Samaria.\n8:2 Alai ditanom angka halak na daulat roha ma si Stepanus, jala na nia lelengna ditatangisi nasida ibana.\n8:3 Alai dipaporsukporsuk si Saulus do nasida na sahuria i: Dibongoti angka jabu, disarat sian i baoa nang boruboru, laho pasahathon tu hurungan.\n8:4 Madangadang do angka na marserak i huhut mamaritahon hata i.\n8:5 Laos tuat ma anggo si Pilippus tu huta Samaria, dijamitahon ma tu nasida Kristus i.\n8:6 Jadi dung dibege natorop i jamita ni si Pilippus jala diida angka tanda na pinatupana, saroha ma nasida marateatehonsa.\n8:7 Ai ruar do angka tondi na hodar, marsoara na balga sian torop halak na sinonggopanna i; godang do nang na sarion dohot na lumpuon dipamalum.\n8:8 Jadi mansai las ma roha ni nasida na sahuta i.\n8:9 Alai adong do di huta i hian sada halak na margoar si Simon, parsibalik mata na mangaliluhon roha ni halak Samaria i, ai na sumurung do ibana didok.\n8:10 Jadi saluhut halak, angka na metmet dohot na magodang, mangihuthon ibana, angka didok ma: On ma hagogoon ni Debata apala na balga!\n8:11 Alai umbahen na dipaihutihut nasida ibana na sai leleng, ala lilu nasida dibahen hapandeanna i.\n8:12 Alai gabe tardidi ma angka baoa nang boruboru, dung porsea nasida di na binaritahon ni si Pilippus na taringot tu harajaon ni Debata dohot Goar ni Jesus Kristus.\n8:13 Dung i gabe porsea ma nang si Simon ondeng jala tardidi ma, laos dipaihutihut ma si Pilippus; jadi mansai longang ma rohana marnida tanda dohot hagogoon na balga, angka na masa i.\n8:14 Alai dung dibege angka apostel na di Jerusalem, naung dijalo halak Samaria i hata ni Debata, disuru nasida ma si Petrus dohot si Johannes manopot nasida.\n8:15 Tuat ma nasida, ditangiangkon ma angka dongan i, asa dijalo Tondi Parbadia.\n8:16 Ai ndang dope songgop Tondi i manang tu ise nasida, asal tardidi do nasida tubagasan Goar ni Tuhan Jesus.\n8:17 Jadi mangampehon tangan ma apostel i tu nasida, gabe dijalo ma Tondi Parbadia.\n8:18 Alai dung diida si Simon angka apostel i mangalehon Tondi Parbadia marhite sian na mangampehon tangan, ro ma ibana mamboan hepeng tu nasida.\n8:19 Didok ma: Lehon hamu ma huaso sisongon i nang tu ahu, asa manjalo Tondi Parbadia halak, ia huampehon tanganku tu ibana.\n8:20 Alai didok si Petrus ma mandok ibana: Mago ma ho rap dohot perakmi; ai dirimpu ho, tartuhor silehonlehon ni Debata marhitehite hepeng!\n8:21 Ndang parjambar manang partohap ho di hata on, ai ndang na bonar roham maradophon Debata.\n8:22 Ipe pauba ma roham sian hajahatonmi; dung i pangido ma tu Tuhan i, anggiat tarsesa tahitahi ni roham!\n8:23 Ai huida do roham di bagasan pogu na paet, niihotan ni hageduhon.\n8:24 Alai ninna si Simon i ma mangalusi: Tangiangkon hamu ma ahu tu Tuhan i, asa unang songgop tu ahu na nidokmuna i.\n8:25 Asa dung dihatindangkon jala dihatahon hata ni Tuhan i, mulak ma anggo nasida tu Jerusalem; laos dibaritahon dope barita na uli i di torop huta na di luat Samaria.\n8:26 Alai dipanghulingi surusuruan ni Tuhan i ma si Pilippus: Hehe ma ho, laho ma dompak dangsina tu dalan na langlang i, na tuat sian Jerusalem tu huta Gasa!\n8:27 Jadi hehe ma ibana laho tusi. Jala adong ma disi sada halak Etiopia, parpangkat na balga, siramoti saluhutna arta ni si Kandake, raja ni halak Etiopia; i ma naung ro sian Jerusalem, dung martangiang disi.\n8:28 Jadi hundul ma ibana di huretana laho mulak, huhut manjahai surat ni panurirang Jesaya.\n8:29 Alai ninna Tondi i ma mandok si Pilippus: Laho ma ho tusi, hombari ma hureta i!\n8:30 Jadi marlojong ma si Pilippus tusi, gabe dibege ma ibana manjaha surat ni panurirang Jesaya; dung i ninna ma: Atehe, diantusi ho do na jinahami?\n8:31 Alai ninna ma: Songon dia ma haantusan ahu i, anggo so adong na mamodai ahu? Laos disosoi ma si Pilippus manaek, asa hundul tu lambungna.\n8:32 Alai anggo hata ni surat na jinahana i on do: “Ditogu do Ibana songon birubiru tu pamotongan jala songon birubiru na hohom di jolo ni panggustingi; songon i do nang Ibana, ndang tarbege soarana.”\n8:33 “Di hametmetonna i marujung uhum na tu Ibana. Ise ma manjujur sundutna i, ai tarhinsat do hosana sian tano on?”\n8:34 Dung i ninna parpangkat i ma mangkuling i si Pilippus: Raja ho, ise do na nidok ni panurirang disi? Ibana sandiri do manang halak na leban?\n8:35 Dung i mangkuling ma si Pilippus, dibaritahon ma Jesus tu Ibana, marbingkas sian hata ni surat ondeng.\n8:36 Alai laho manulus dalan i, jumpang nasida ma aek, jadi ro ma parpangkat i: Ndi on ma aek! Adong dope ambatna, unang ahu tardidi?\n8:37 Dung i didok si Pilippus ma: Anggo na porsea ho dohot nasa roham, jadi do i! Gabe ninna ma mangalusi: Ahu porsea. Anak ni Debata do Jesus Kristus!\n8:38 Laos didokkon ma maradian hureta i; dung i mijur ma nasida, si Pilippus dohot parpangkat i tu aek i, dipandidihon ma ibana.\n8:39 Alai di na nangkok i nasida sian aek i, diluahon Tondi ni Tuhan i ma si Pilippus, jadi ndang be diida parpangkat i ibana; marlas ni roha ma didatdati sidalananna i.\n8:40 Alai anggo si Pilippus, di Asdod do ibana jumpang; dibolus ma angka huta i sude sahat ro di Kaesarea, huhut mamaritahon barita na uli i.\nAugust 14, 2008 · 20:27\n9:1 Alai sai tong dope diondamhon si Saulus asupasup dohot pamunuon dompak sisean ni Tuhan i.\n9:2 Ditopot ma sintua ni malim i mangido surat mandapothon angka parguruan na di huta Damaskus, asa ihotanna jala boanonna tu Jerusalem baoa nang boruboru pe, nasa na jumpangsa angka na mangihuthon agama i.\n9:3 Alai uju di tongandalan ibana, mardonokkon huta Damaskus, tompu ma sumillam sondang sian ginjang humaliang ibana.\n9:4 Jadi tinggang ma ibana tu tano, dung i dibege ma soara na mandok tu ibana: Saulus, Saulus! Boasa leleanmu Ahu?\n9:5 Alai didok ma: Ise do Ho, Tuhan? Jadi didok Ibana: Jesus do Ahu, na nileleanmi! (Susa ma ho manandahi turatura!)\n9:6 Angka hitir jala tarhalomong ibana mandok: Dia ma bahenonku, Tuhan, dipangido roham? Hata ni Tuhan i tu ibana: Hehe ma ho, bongoti ma huta i; disi ma paboaon tu ho sibahenonmu.\n9:7 Alai tarhatotong do anggo angka donganna sauduran i, ai dibege nasida do soara i, alai ndang diida manang ise.\n9:8 Jadi hehe ma si Saulus sian tano i; alai dung diungkap matana, sandok ndang marnida be; laos ditiop nasida nama tanganna, manogu ibana tu huta Damaskus.\n9:9 Asa tolu ari lelengna ndang marnida matana jala ndang mangan manang minum ibana.\n9:10 Jadi adong ma di huta Damaskus i sada sisean na margoar Ananias; dipataridahon Tuhan i ma dirina tu ibana, didok ma: Ale Ananias! Dung i dialusi ma: Dison do ahu, Tuhan!\n9:11 Jadi didok Tuhan i ma mandok ibana: Hehe ma ho, laho ma tu alaman na margoar sitigor; tu bagas ni si Juda i ma pausoi halak Tarsus na margoar Saulus, ai na martangiang do ibana.\n9:12 Gabe diida ibana, bongot sada halak na margoar Ananias mangampehon tangan tu ibana, asa sumuang marnida.\n9:13 Alai ninna si Ananias ma mangalusi: Ale Tuhan, nunga sian lan halak hubege taringot tu godang ni na jahat na binahen ni halak i di huta Jerusalem tu angka na badiami.\n9:14 Dison pe marhuaso do ibana sian angka sintua ni malim i, mangihoti saluhutna na manjou Goarmu.\n9:15 Alai didok Tuhan i ma tu ibana: Laho ma ho, ai hupillit do ibana ulaulangku, asa diboan Goarhu tujolo ni angka bangso, nang tujolo ni angka raja dohot tujolo ni angka anak Israel.\n9:16 Ai patuduhononku pe tu ibana godang ni sitaononna ala ni Goarhu.\n9:17 Jadi hehe ma si Ananias, dibongoti ma bagas i, diampehon ma tanganna tu ibana, huhut didok: O Saulus, anggia, disuru Tuhan i do ahu, i ma Jesus na niidami di pardalananmu ro tuson, asa sumuang marnida huhut gok Tondi Parbadia ho.\n9:18 Dung i pintor peut ma hapitungon i sian matana gabe sumuang marnida: Dung i hehe ma ibana gabe tardidi.\n9:19 Laos di jolo ma sipanganon jadi suang ma gogona. Dung i na nia do lelengna diangkupi ibana angka sisean na di huta Damaskus i.\n9:20 Manigor marjamita ma ibana di bagasan angka parguruan i, dihatindangkon ma Jesus, paboa Anak ni Debata Ibana.\n9:21 Gabe muningan ma roha ni saluhutna na umbegesa, angka ninna ma: Nda ibana i, na mangalele di Jerusalem saluhutna angka na manjou Goar i; nang langkana tuson, nda laho mangihoti jala manogu nasida nian tujolo ni angka sintua ni malim?\n9:22 Alai lam marsigomos ma si Saulus, pola jut do roha ni angka Jahudi na maringanan di huta Damaskus i dibahen, ai dipatorang do, Jesus i do Kristus.\n9:23 Asa dung na nia lelengna, martahi ma angka Jahudi mamusa ibana.\n9:24 Alai tarbortik ma tuptupnasida tu pinggol ni si Saulus. Pola do angka harbangan diingani nasida arian nang borngin, asa dapot ibana bunuonnasida.\n9:25 Alai diboan angka sisean i ma ibana borngin i; sian parik ma ditantan nasida ibana di bagasan hirang.\n9:26 Asa dung sahat ibana tu Jerusalem, naeng ma pasaoronna dirina tu angka sisean i; alai saluhut nasida mabiar mida ibana, ai ndang porsea nasida, naung gabe sisean ibana.\n9:27 Si Barnabas do manjangkon ibana, ditogihon ma tu angka apostel i, laos dipajojor ma tu nasida, naung diida si Saulus Tuhan i di pardalananna dohot pangkataionnasida ro di pangkatindangkonna di Goar ni Jesus, uju na di huta Damaskus.\n9:28 Dung i sai rap ma ibana dohot nasida mardalani di Jerusalem; marhiras ni roha do ibana mangkatahon Goar ni Tuhan i.\n9:29 Pola dipanghulingi jala disuali angka Hellenist; alai dipatahitahi nasida do mambunu ibana.\n9:30 Alai diboto angka dongan ma i, dipataru ma ibana tuat tu Kaesarea, laos disuru ma ibana tu huta Tarsus.\n9:31 Asa mardamedame ma huria i di liat luat Judea dohot Galilea ro di Samaria, jala lam tu toguna ma huhut mamarangehon hatahuton mida Tuhan i, jala lam tu toropna nasida hinorhon ni pangapoion ni Tondi Parbadia.\n9:32 Alai diebati si Petrus ma nasida saluhutna, jala tuat ma ibana manopot angka na badia na maringanan di Lidda.\n9:33 Jadi jumpangsa ma disi sada halak na margoar Eneas, na sarion, naung peak di podomanna, leleng ni ualu taon.\n9:34 Jadi didok si Petrus ma mandok ibana: Eneas, dipamalum Jesus Kristus do ho; hehe ma ho, duduk ma podomanmi! Jadi manigor hehe ma ibana.\n9:35 Jadi diida sude pangisi ni huta Lidda dohot Saron ibana, gabe didompakkon ma Tuhan i.\n9:36 Dung i adong ma di Joppe parompuan sada na porsea, na margoar Tabita, astuanna hije (Dorkas), na sumurung mangulahon na denggan dohot mambahen asi ni roha.\n9:37 Tongon ma di angka ari i marsahit ibana laos mate, jadi diburi ma ibana, dipeakkon ma tu bilut parginjang.\n9:38 Alai jonok do huta Lidda tu huta Joppe; jadi tarbege ma tu angka dongan, si Petrus disi, gabe disuru ma dua halak manopot ibana mangapoi, asa humatop ibana ro tumopot nasida.\n9:39 Jadi hehe ma si Petrus mandongani nasida. Asa dung sahat, ditogihon ma ibana tu bilut parginjang; jadi ro ma mandapothon ibana saluhut boruboru na mabalu angka na tumatangis, dipatuduhon tu ibana ulos dohot abit angka na pinauli ni si Tabita, andorang rap dope dohot nasida.\n9:40 Alai dipalaho si Petrus ma nasida saluhutna, dung i marsinggang ma ibana martangiang, didompakkon ma bangke i, didok ma: O Tabita, hehe ma ho! Jadi dipabidok ma matana; dung i di na niidana si Petrus i, hundul ma ibana.\n9:41 Jadi disurdukkon ma tanganna, pahehehon ibana; dung i dijou ma angka na badia i ro di angka boruboru na mabalu, dipajongjong ma ibana mangolu di jolonasida.\n9:42 Dung i sar ma i diboto saluhut pangisi ni huta Joppe, jadi torop do gabe porsea di Tuhan i.\n9:43 Alai na nia do lelengna ibana mian di huta Joppe, sorang di sada halak na margoar Simon, sipauli hulingkuling.\n10:1 Alai adong ma di Kaesarea sada halak na margoar Kornelius, letnan do ibana, masuk horong Italia.\n10:2 Na daulat do ibana jala mangkabiari Debata rap dohot sandok isi ni bagasna; godang do asiasina diparlehon tu bangso i jala ondop do ibana martangiang tu Debata.\n10:3 Jadi torang ma diida di bagasan tondina tar di pungkul tolu arian i, ro surusuruan ni Debata manopot ibana, didok ma tu ibana: O Kornelius!\n10:4 Alai marnida i ibana, biar ma rohana, huhut ma didok: Ai aha, Tuhan? Gabe ninna ma: Nunga sahat tu parningotan di jolo ni Debata angka tangiangmi ro di angka asiasimi.\n10:5 Onpe, suru ma halak tu Joppe, mangalap si Simon na margoar Petrus.\n10:6 Na sorang di si Simon sipauli hulingkuling, parjabu di topilaut.\n10:7 Asa disi laho surusuruan na mangkatai dohot ibana, dijou ma naposona dua halak dohot soldadu sada na daulat roha sian angka na di lambungna.\n10:8 Dipajojor ma saluhutna i tu nasida, laos disuru ma nasida tu Joppe.\n10:9 Alai marsogotna i, uju di tongandalan dope nasida ondeng laho mandapothon huta i, manaek ma si Petrus tu bilut parginjang martangiang di hos ni ari.\n10:10 Gabe male ma ibana, naeng ma mangan. Jadi tagan marhobasi nasida di ibana, adong ma niidana di bagasan tondina:\n10:11 Diida ma mungkap langit, dung i mijur ma sian i sada inganan na songon dagangan na bidang, na martali di suhisuhina na opat i, ditantan tu toru.\n10:12 Di bagasan ni i adong ma ragam ni siopatpat dohot angka na manjirir di tano ro di angka pidong na martongatonga langit.\n10:13 Dung i tarbege ma soara, na mandok tu ibana: Hehe ma ho, Petrus; seseati ma, pangan ma!\n10:14 Alai ninna si Petrus ma: Tongka, Tuhan! Ai ndang dung hupangan na ramun manang na so ias.\n10:15 Dung i ro muse ma soara paduahalihon mandok tu ibana: Unang ramun dok naung niiasan ni Debata!\n10:16 Tolu hali ma masa songon i, dung i mamintor ma tarhindat dagangan i tu ginjang.\n10:17 Bohabohaon dope roha ni si Petrus, manang dia lapatan ni na niidana i, nunga jongjong di jolo pintu i na sinuru ni si Kornelius i, dung dipausoi nasida bagas ni si Simon i.\n10:18 Jadi joujou ma nasida manungkun, manang na sorang disi si Simon na margoar Petrus.\n10:19 Alai di na marhusari dope roha ni si Petrus taringot tu na niidana i, ninna Tondi i ma mandok ibana: Adong do na mangalului ho!\n10:20 Hehe ma ho, mijur ma, dongani nasida; unang ganggu roham, ai Ahu do marsuru nasida!\n10:21 Jadi mijur ma si Petrus mandapothon halak i, ninna ma: Ahu do na niluluanmuna! Dia do alana, umbahen na ro hamu?\n10:22 Dung i didok nasida ma: Ia si Kornelius, i ma sada letnan, halak na tigor roha na mangkabiari Debata, na uli baritana di saluhut halak Jahudi; dapot parenta do sian surusuruan na badia; suruonna, ninna, mangalap ho tu jabuna, tumangihon hata sian ho.\n10:23 Jadi diarahon ma nasida tu bagas, ditamuei ma. Manogotna i borhat ma ibana rap dohot nasida; dohot ma deba sian angka dongan na sian Joppe mandongani ibana.\n10:24 Marsogotna i muse sahat ma nasida tu Kaesarea. Alai nunga maimaima hian si Kornelius, jala nunga dipapungu angka donganna samarga dohot angka alealena na sumolhot.\n10:25 Asa di na bongot i si Petrus, ditomu si Kornelius ma ibana, marsinggang ma huhut sumomba ibana.\n10:26 Alai dipahehe si Petrus do ibana, ninna ma: Hehe ma ho; jolma do nang ahu!\n10:27 Dung i mangkatai ma nasida laho bongot, jadi torop ma pungu disi didapot.\n10:28 Dung i didok ma tu nasida: Diboto hamu do, subang bolon do i di halak Jahudi mandongani manang manopot halak na sian bangso na asing. Alai diajari Debata do ahu, na so jadi goaron jolma dia pe ramun manang so ias.\n10:29 Ala ni i umbahen na so manjua ahu ro, di na taralap i ahu. Antong, na manungkun ma ahu nuaeng: Ala ni hata dia do umbahen na dialap hamu ahu?\n10:30 Jadi didok si Kornelius ma: Opat ari ma nuaeng, boho songon on ari, di pungkul tolu, martangiang ahu di bagashon, jadi jongjong ma di jolongku sahalak parulos na marlinanglinang.\n10:31 Na mandok: Ale Kornelius, ditangihon Debata do tangiangmi, laos diingot do angka asiasimi.\n10:32 Antong, suru ma tu huta Joppe na manjou si Simon na margoar Petrus, na sorang di jabu ni si Simon, sipauli hulingkuling na di topilaut, ninna.\n10:33 Jadi mamintor ma ahu marsuru mangalap ho; denggan do antong dibahen ho, ala ro ho. Nuaeng pe, nunga pungu hami saluhutna dison di jolo ni Debata, tumangihon saluhutna na nidokkon ni Tuhan i tu ho.\n10:44 Jadi andorang dihatahon si Petrus hata ondeng, songgop ma Tondi Parbadia tu saluhut nasida na umbege hata i.\n10:45 Jadi longang ma roha ni angka na porsea, halak Jahudi hian, dongan ni si Petrus i, ala diusehon silehonlehon ni Debata, i ma Tondi Parbadia i, nang tu halak sipelebegu.\n10:46 Ai dibege do nasida mangkatahon di hata na asing dohot mamuji Debata.\n10:47 Jadi didok si Petrus ma: Hum ma roha mangorai didion nasida on, angka naung manjalo Tondi Parbadia i songon hami?\n10:48 Gabe didokkon ma didion nasida marhitehite Goar ni Tuhan Jesus Kristus. Dung i dielehelek ma ibana, asa olo ibana jolo mian di nasida.


III MUSA 22 - BIBLE & BUKU ENDE ONLINE\n22:1 Dung i ro muse hata ni Jahowa tu si Musa songon on:\n22:2 Paboa ma tu si Aron dohot tu angka anakna i, asa tangkas rohana mangaramoti dirina maradophon na badia di halak Israel, na pinarbadiaannasida di Ahu, asa unang marlea dibahen nasida Goarhu na badia i; ai Ahu do Jahowa.\n22:3 Antong paboa ma tu nasida: Manang ise sian sandok pinomparmuna marsundutsundut, ro jumonok laho mangaradoti ulaon na badia, na pinarbadiaan ni halak Israel di Jahowa, tongon di haramunonna; ingkon siaphononhon jolma i sian adopanku, ai Ahu do Jahowa.\n22:4 Manang ise sian pinompar ni si Aron na puruon manang marnipinipi dagingna, ndang jadi ibana mangan sian na pinarbadiaan saleleng so malum dihilala; laos songon i do manang ise na manjama manang aha na ramun binahen ni bangke, manang tung sabur boni ni manang ise.\n22:5 Manang tung dijama manang ise manang aha na manjirir, na paramunhon ibana, manang halak na paramunhon ibana, ro di sude na tau paramunhon ibana.\n22:6 Manang ise tahe na manjama sisongon i, ingkon ramun ibana sahat ro di bodari, jala ndang jadi ibana mangan sian na pinarbadiaan, ingkon jolo didionna dagingna di bagasan aek.\n22:7 Ia dung mate mata ni ari ias ma ibana, dung i jadi ma panganonna sian na pinarbadiaan, ai sipanganonna hian do i.\n22:8 Na mate garam dohot juhut soroan ndang jadi panganonna, asa unang paramunonna dirina binahen ni; ai Ahu do Jahowa.\n22:9 Dibahen i ingkon radotannasida pangoloion tu Ahu, asa unang dapotan dosa nasida marhite sian i, laos mate maon binahen ni, tung sura marlea binahenna i, ai Ahu do Jahowa, na pabadiahon nasida.\n22:10 Angkup ni halak ruar pe ndang jadi panganonna na pinarbadiaan, nang halak na manompang di malim, nang anak gajianna, ndang jadi mangan sian na badia.\n22:11 Alai tung sura adong sahalak tinuhor ni malim i dohot perakna sandiri, jadi do anggo i mangan sian i; nang halak na tubu di bagasan jabuna, jadi do mangan sian sagusaguna.\n22:12 Alai anggo boru ni malim, ia dung gabe ripe ni halak ruar, ndang jadi ibana mangan sian pelean tatingan na pinarbadiaan.\n22:13 Alai anggo boru ni malim naung mabalu manang pinaulak, jala ndang marpinompar, gabe mulak nasida sumuang tu jabu ni amana, i ma na jadi mangan sian sagusagu ni amana, suang songon uju di haposoonna; alai anggo sandok halak ruar ndang jadi mangan sian i.\n22:14 Alai manang ise na mangan sian na pinarbadiaan i binahen ni liluna, ingkon patambaonna saparlima godangna, jala paulahonna tu malim na pinarbadiaan i.\n22:15 Asa unang marlea dibahen nasida na pinarbadiaan ni halak Israel bahen pelean tatingan tu Jahowa;\n22:16 Asa unang dapotan hajahaton nasida dohot hasalaan, ala pinanganna na pinarbadiaannasida; ai Ahu do Jahowa na pabadiahon nasida.\n22:17 Dung i ro muse hata ni Jahowa tu si Musa songon on:\n22:18 Dok ma tu si Aron ro di angka anakna ro di sandok halak Israel, dohononmu ma tu nasida: Manang ise pe sian pinompar ni halak Israel manang sian halak dagang pe di tongatonga ni halak Israel, molo naeng ibana mamelehon peleanna marguru tu saluhut bagabaganasida, jala marguru tu sandok silehonlehon sian lomonasida i, angka na naeng pelehononna tu Jahowa bahen pelean situtungon.\n22:19 Asa tung jumpangan asi ni roha hamu, ingkon tunggal na so martihas buatonna sian lombu, manang anak ni birubiru manang hambing.\n22:20 Saluhut tahe na martihas ndang jadi pelehononmuna, ai ndang dapotan asi ni roha hamu marhite sian i.\n22:21 Tung sura adong sahalak na mamelehon sada pelean hamauliateon tu Jahowa naeng manggarar bagabagana, manang bahen pelean lomo ni rohana, ingkon buatonna sian lombu manang birubiru na so martihas, asa dapotan asi ni roha ibana, na so tupa tahe martihas.\n22:22 Molo tung mapitung manang maponggol holiholina manang mabugang manang darangon manang gurapon manang baro on, i ma angka na so jadi pelehononmuna tu Jahowa, jala ndang jadi lehononmuna sian i tu Jahowa bahen pelean situtungon di atas langgatan i.\n22:23 Alai anggo jonggi manang birubiru na maganjangku ruasna manang majempekku, jadi do nian hobasonmu bahen pelean sian lomo ni roham, alai anggo tung manggarar bagabaga ndang tarhalomohon Jahowa.\n22:24 Tole pinahan na pinaias binahen ni na tartambing manang tarlisat manang dironton manang dihorot, ndang jadi pelehononmuna tu Jahowa, jala ndang jadi bahenonmuna songon i di tanomuna i.\n22:25 Nang sian tangan ni halak sileban ndang jadi sian angka sisongon i pelehononmuna bahen sagusagu lomo ni roha ni Debatamuna, ai busukna do di bagasan nasida gabe tihasna do i, gabe ndang dapotan asi ni roha hamu marhite sian i.\n22:26 Dung i ro muse hata ni Jahowa tu si Musa songon on:\n22:27 Molo tubu sada anak ni lombu manang anak ni birubiru manang anak ni hambing, ingkon pitu ari lelengna pasombuonmu rap dohot inana, tole paualuarihon manang lobi sian i, jadi ma i pelehononhon bahen pelean situtungon tu Jahowa.\n22:28 Alai ndang jadi rap seatonmuna di bagasan sada ari lombu manang birubiru rap dohot anakna.\n22:29 Alai tung sura naeng pelehononmuna sada pelean pujipujian tu Jahowa, antong pelehon hamu ma i asa dapotan asi ni roha hamu.\n22:30 Ingkon laos di ari na sasada i do i panganonmuna, ndang jadi marlobilobi sian i tu marsogot, ai Ahu do Jahowa.\n22:31 Dibahen i ingkon radotanmuna angka tonangku, asa mangulahon angka i, ai Ahu do Jahowa.\n22:32 Asa unang marlea dibahen hamu Goarhu na badia i, asa tung badia Ahu di tongatonga ni halak Israel; ai Ahu do Jahowa, na pabadiahon hamu.\n22:33 Jala Ahu naung manogihon hamu ruar sian tano Misir, asa Ahu gabe Debatamuna i, Ahu Jahowa.


Kolose 3 (TOBA)\nI. Angka na di ginjang i do sijalahan 1-11. II. Holong ni roha i do siparangehononhon 12-17. III. Sipaingot tu ina, ama, dakdanak dohot anak somang 18-25\n1(I.) Asa molo naung rap hamu dipahehe dohot Kristus, jalahi hamu ma angka na di ginjang; ai disi do Kristus, hundul di siamun ni Debata.\n2Angka na di ginjang i ma parrohahon hamu, unang ma angka na di tano on!\n3Ai nunga mate hamu, jala buni do ngolumuna raphon Kristus di bagasan Debata.\n4Alai ia dung gabe patar sogot Kristus, hangoluanta i, disi ma gabe patar nang hamu raphon Ibana di bagasan hasangapon.\n5Antong, bunu hamu ma ruasmuna, angka na di tano on: parmainanon, hahodaron, riting ni roha, hisaphisap na roa, ro di pangahution, i ma pardebataon na leban.\n6Ala ni angka i do lalu rimas ni Debata.\n7Diulahon hamu do angka i najolo, tagan di bagasan i ngolumuna.\n8Alai anggo nuaeng, bolongkon hamu ma saluhutna i: Rimas, muruk, hajahaton, panginsahion hata barangsi sian pamanganmuna!\n9Unang ma masigabusan hamu, ai nunga ditanggal hamu jolma na buruk i rap dohot angka parulaonna,\n10jala nunga disolukkon hamu na imbaru i, na pinaimbaru, asa tandaonna rupa ni na tumompa ibana.\n11Ndang mardiaimbar disi Junani manang Jahudi, na marsunat manang na so marsunat, bangso na leban manang bangso na so maju dope, hatoban manang anak mata; Kristus i do tahe saluhutna jala di bagasan saluhutna.\n12(II.) Onpe, hamu angka naung pinillit ni Debata, angka na badia jala hinaholongan, solukkon hamu ma parasirohaon situtu, habasaron, haserepon, lambok dohot lambas ni roha!\n13Masipauneunean jala masisesaan dosa ma hamu, jumpa marpangkurangi na sada dompak donganna; songon panesa ni Kristus di hamu, songon i ma nang hamu!\n14Alai diginjang ni saluhutna i: I ma haholongon ni roha i; ai i do rahutrahut ni nasa harimpason.\n15Jala dame ni Kristus i ma mangarajai di bagasan rohamuna, ai tusi do hamu dijou di bagasan sada daging. Gabe parroha mauliate ma hamu!\n16Gugun ma hata ni Kristus maringanan di tongatongamuna; mardongan sandok hapistaran ma hamu masiajaran jala masipaingotan marhitehite angka ende psalmen, endeende pujipujian dohot ende partondion; endehon hamu ma Debata di bagasan rohamuna marroha hamauliateon!\n17Jala na siulaon, manang di hata, manang di pambahenan, saluhutna i ma marhitehite Goar ni Tuhan Jesus, huhut mandok mauliate tu Debata Ama marhitehite Ibana.\n18(III.) Hamu angka parompuan, oloi hamu ma hata ni hamulianmuna be, songon na tama di roha ni Tuhan i.\n19Hamu angka baoa, haholongi hamu ma pardihutamuna be, jala unang ma jungking hamu maradophon nasida!\n20Hamu angka dakdanak, sandok pangoloi ma hamu di natorasmuna, ai i do dihalomohon Tuhan i!\n21Hamu angka amaama, unang gintali hamu angka anakkonmuna, asa unang mandele!\n22Hamu angka anak somang, oloi hamu ma angka indukmuna na di tano on di na saluhutna; unang ma pangoloi di mata hamu, songon na mambuat roha ni jolma, marbulus ni roha ma, sian biar ni roha mida Tuhan i!\n23Sian rohamuna ma ula hamu nasa sibahenonmuna; songon na tu Tuhan i, ndada tu jolma!\n24Ingot hamu ma: Sian Tuhan i do jaloonmuna siteanon i, balos ni i Tuhan Kristus i ma oloi hamu!\n25Ai na mangulahon hageduhon, porsanonna do na niulana i, so adong masa parnidanidaon di bohi.


JONA 4 - BIBLE & BUKU ENDE ONLINE\n4:1 Alai sogo situtu do roha ni si Jona disi, jala piripirion ibana.\n4:2 Jadi martangiang ma ibana tu Jahowa jala didok ma: Oe, ale Jahowa, nda i do hatangku hian, uju di tanongku dope ahu? Umbahen hujoloani nian maporus tu Tarsis, ai huboto hian do, Debata parasi roha jala pardengganbasa do ho lambat tarrimas, jala parasi roha godang, jala na olo sumolsol rohana taringot tu hamagoan.\n4:3 On pe ale Jahowa, ua buat ma tagonan hosangku sian ahu, ai dengganan ahu mate sian na mangolu.\n4:4 Dung i ninna Jahowa ma: Tung turut ma ho marronirimas?\n4:5 Dung i ruar ma si Jona sian huta i, jala hundul tungkan habinsaran ni huta i, jala dibahen disi soposopona, jala hundul tusi marlinggomlinggom, paima diida manang aha masa tu huta i.\n4:6 Jadi dipadiri Debata Jahowa ma hau dulang sada, na simbur magodang di atas ni si Jona bahen parlinggoman di atas uluna, paluahon ibana sian hinamagona, jadi las situtu ma roha ni si Jona ala ni hau dulang i.\n4:7 Dung i dipadiri Debata ma sada gulokgulok di hananaek ni sibalik hunik manogotna i, gabe diruangi ma hau dulang i, laos malos.\n4:8 Jadi dung binsar mata ni ari dipadiri Debata ma alogo na mohop sian purba. Jadi didoit mata ni ari ma ulu ni si Jona, pola mandate ibana, jadi dipangido ma mate hosana, jala didok do: Dengganan ahu mate sian na mangolu!\n4:9 Dung i didok Debata ma tu si Jona: Tung turut ma ho marronirimas ala ni hau dulang i? Gabe didok ibana ma: Turut do ahu marronirimas sahat ro di hamatean.\n4:10 Jadi didok Jahowa ma: Gari ho marsak do roham ala ni hau dulang na so hinangaluthonmi manang pinagodanggodangmi, na tubu saborngin, jala mago saborngin.\n4:11 Baliksa pala ahu, tung so marasi ni roha ahu mida Ninive, huta na bolon i, na marisi lobi saratus duapulu ribu jolma, angka na so umboto parsirangan ni siamunna dohot sihambirangna, tole pinahan na sai deak?\nLabel: Alkitab Bahasa Batak, JONA, Padan Na Robi